Official Journal C 074 , 10/03/1998 P. 0009 - 0018



Linji ta' gwida dwar għajnuna nazzjonali reġjonali (98/C 74/06) (Test b'relevanza għaż-ŻEE) 1. Daħla Il-Kriterji li jiġu applikati mill-Kummissjoni waqt li tkun qed teżamina il-kompatibilitá tal-għajnuna nazzjonali reġjonali mas-suq komuni taħt l-Artikoli 92(3)(a) u 92(3)(ċ) tat-Trattat dwar il-KE ġew mniżżla f'numru ta' dokumenti ta' tip differenti li dwarhom ġiet miġbuda l-attenzjoni ta' l-Istati Membri u partijiet interessati oħrajn [1]. In-numru dejjem jikber ta' dawn id-dokumenti, in-natura eteroġena tagħhom u l-medda twila ta' żmien li dawn jieħdu, l-bidliet fil-ħsieb kif ukoll fil-prattika kemm fi ħdan il-Kummissjoni kif ukoll fl-Istati Membri u l-bżonn li l-għajnuna tkun ikkonċentrata u li jitnaqqsu d-distorzjonijiet fuq il-kompetizzjoni joħolqu l-bżonn li jiġu eżaminati u riveduti l-għanijiet preżentement użati u li jinħolqu l-għanijiet tat-trasparenza, aġġornament kontinwu u simplifikazzjoni u dan billi dawn id-dokumenti jiġu mibdula [2] b'test singolu. It-test segwenti ifittex li jilħaq dan il-bżonn. Il-miżuri ta' għajnuna li jiffurmaw is-suġġett ta' dawn il-linji gwida ("għajnuna reġjonali") huma differenti mill-kategoriji oħrajn ta' għajnuna governattiva (b'mod partikolari għajnuna għar-R&D, protezzjoni ambjentali, jew ditti f'diffikulta') fis-sens li dawn huma riservati għal reġjuni partikolari u li għandhom l-iżvilupp ta' dawk ir-reġjuni bħala l-għan speċifiku tagħhom [3]. L-għajnuna reġjonali hi intiża sabiex tgħin lir-reġjuni li l-iktar għandhom bżonn billi issostni l-investiment u l-ħolqien tal-postijiet tax-xogħol f'qafas sostenibbli. Tippromwovi l-espansjoni, l-immodernizzar u d-diversifikazzjoni ta' l-attivitajiet ta' l-istabbilimenti li jinsabu f'dawk ir-reġjuni kif ukoll tinkoraġġixxi ditti ġodda sabiex jinvestu f'dawn ir-reġjuni fihom. Sabiex ikabbru dan l-iżvilupp kif ukoll inaqqsu l-effetti potenzalment negattivi li rilokazzjoni ta' ditta tista' ġġib magħha, huwa meħtieġ li l-għajnuna tingħata abbażi tal-kondizzjoni li l-investiment kif ukoll il-ħolqien tal-postijiet tax-xogħol ikunu sostnuti fir-reġjun l-inqas vantaġġat. F'każijiet eċċezjonali, din l-għajnuna tista' ma tkunx biżżejjed sabiex tibda proċess ta' żvilupp reġjonali, jekk il-bżonnijiet strutturali tar-reġjun partikolari huma kbar wisq. F'dawn il-każijiet biss, l-għajnuna reġjonali tista' tiġi supplimentata b'għajnuna għall-operat. Il-Kummissjoni tqis illi l-għajnuna reġjonali tista' tilħaq l-għan tagħha b'mod effettiv u b'hekk tiġġustifika ċerti distorzjonijiet tal-kompetizzjoni, sakemm din taderixxi ma' ċerti prinċipji u ssegwi ċerti regoli. Fil-quċċata fost dawn il-prinċipji hemm in-natura eċċezjonali ta' dan l-istrument f'li jaderixxi mal-kelma u l-ispirtu ta' l-Artikolu 92. Din l-għajnuna hija fil-fatt konċepibbli fi ħdan l-Unjoni Ewropea biss jekk din tintuża rarament u tibqa' konċentrata fir-reġjuni l-aktar żvantaġġati [4]. Li kieku din l-għajnuna kellha tkun iġġeneralizzata u, allura, ssir in-norma, din titlef il-kwalità' tagħha bħala inċentiv u l-impatt ekonomiku tagħha jkun null. Fl-istess ħin, din l-għajnuna tinterferixxi fir-relazzjonijiet tal-forzi tas-suq u b'hekk tnaqqas l-effikacita' tal-Komunità' ekonomika fl-intier tagħha. 2. Ambitu Il-Kummissjoni ser tapplika dawn il-Linji Gwida għall-għajnuna reġjonali mogħtija fis-setturi kollha ta' l-ekonomija ħlief fil-produzzjoni, l-ipproċessar u l-marketing tal-prodotti agrikoli mniżżla fl-Anness II tat-Trattat, fis-Sajd u fl-industrija tal-faħam. Barra minn dan, ftit mis-setturi koperti huma wkoll regolati minn regoli speċifiċi li jolqtu s-setturi konċernati [5]. Tista' tingħata deroga mill-prinċipju ta' inkompattibilita' stabbilita fl-Artikolu 92(1) tat-Trattat fejn tidħol l-għajnuna reġjonali biss jekk jinżamm ekwilibriju bejn id-distorzjonijiet li jinħolqu fil-kompetizzjoni u l-vantaġġ ta' l-għajnuna fit-termini ta' żvilupp tar-reġjun l-inqas vantaġġat [6] jista' jkun garantit. Il-piż mogħti lill-vantaġġi x'aktarx li jvarja skond liema deroga tiġi applikata, u jkollha effett iżjed negattiv fuq il-kompetizzjoni fis-sitwazzjonijiet imsemmija fl-Artikolu 92(3)(a) minn dawk msemmija fl-Artikolu 92(3)(ċ) [7]. Għajnuna fi ħlas waħdieni ad hoc [8] magħmul lill-ditta waħda, jew għajnuna mogħtija lill-settur wieħed ta' attività, jista' jkollha effett ikbar fuq il-kompetizzjoni fis-suq relevanti, u l-effetti ta' din l-għajnuna fuq l-iżvilupp reġjonali x'aktarx ikunu limitati wisq. Din l-għajnuna ġeneralment tingħata fl-ambitu ta' politika industrijali speċifika jew settorali u f'ħafna drabi ma tkunx fl-ispirtu ta' politika dwar għajnuna reġjonali bħala tali [9]. Dawn ta' l-aħħar għandhom jibqgħu newtrali fir-rigward ta' l-allokazzjoni ta' riżorsi produttivi bejn il-varji setturi ekonomiċi u attivitajiet. Il-Kummissjoni tikkonsidra illi, sakem ma jistgħax jintwera mod ieħor, tali għajnuna ma tilħaqx ir-rekwiżiti msemmija fil-paragrafu preċedenti [10]. Għaldaqstant, id-derogi msemmija normalment ikunu mogħtija biss għal skemi ta' għajnuna multisettorali li jkunu miftuħa, fi kwalunkwe reġjun, għad-ditti kollha fis-setturi kkonċernati. 3. Demarkazzjoni tar-reġjuni 3.1. Sabiex l-iskemi ta' għajnuna diretti lejhom ikunu jistgħu jibbenefikaw minn waħda mid-derogi, r-reġjuni konċernati għandhom jissodisfaw il-kondizzjonijiet msemmija f'dawk id-derogi. Il-Kummissjoni tistabbilixxi jekk il-kondizzjonijiet ġewx milħuqa billi tapplika kriterji analitiċi diġa determinati. 3.2. Fid-dawl tal-prinċipju msemmi fl-introduzzjoni ta' dawn il-Linji Gwida, (dak dwar in-natura eċċezzjonali ta' l-għajnuna), il-Kummissjoni tikkonsidra b'mod prima facie li l-estensjoni totali ta' reġjuni megħjuna fil-Komunità' għandha tibqa' inqas mill-ammont ta' reġjuni mhux megħjuna. Fil-prattika, u billi jintuża l-iżjed kejl ta' l-iskala ta' l-għajnuna komuni (il-perċentwali tal-populazzjoni koperta), dan ifisser li l-kopertura totali ta' l-għajnuna reġjonali fil-Komunitá trid tkun ta' inqas minn 50 % tal-populazzjoni tal-Komunitá. 3.3. Minħabba li ż-żewġ derogi msemmija huma marbuta ma' problemi reġjonali ta' natura u intensità differenti, trid tingħata prioritá, fil-limiti tal-għajnuna totali koperta msemmija fil-punt 3.2, lir-reġjuni li huma l-iktar milquta bi problemi akuti [11]. 3.4. Id-demarkazzjoni tar-reġjuni eliġibbli b'hekk għandha twassal għal-konċentrazzjoni territorjali tal-għajnuna skond il-prinċipji msemmija fil-punti 3.2 u 3.3. Id-deroga fl-Artikolu 92(3)(a) 3.5. L-Artikolu 92(3)(a) jistabbilixxi li l-għajnuna intiża sabiex tippromwovi l-iżvilupp ekonomiku f'żoni fejn il-livell ta' l-għixien huwa baxx b'mod anormali jew fejn hemm nuqqas serju ta' impjiegi tista' tkun ikkunsidrata bħala waħda kompatibbli mas-suq komuni. Kif qalet il-Qorti tal-Ġustizzja tal-Komunitajiet Ewropej l-użu tal-kliem "anormali" u "serju" fl-eżenzjoni msemmija fl-Artikolu 92(3)(a) juri li din tirrigwarda żoni fejn is-sitwazzjoni ekonomika hi estremament żvantaġġata meta mqabbla mal-Komunità fl-intier tagħha [12]. Il-Kummissjoni għaldaqstant tqis, bażata fuq approċċ li kien pruvat u ttestjat, li l-kondizzjonijiet mniżżla huma milħuqa jekk ir-reġjun, li jikkorrispondi mal-kejl II tal-livell ġeografiku NUTS [13], għandu prodott gross domestiku (GDP) per capita, mkejjel fuq livelli tal-kapaċità għall-infiq (PPS), ta' inqas minn 75,0 % tal-medja tal-Komunità [14]. Il-GDP/PPS ta' kull reġjun u l-medja tal-Komunità li tintuża fl-analiżi għandha tkun marbuta mal-medja maħduma fuq l-aħħar tlett snin ta' l-istatisitka disponibbli. Dawn l-ammonti huma kalkolati buq il-bażi ta' data mogħtija mill-Uffiċju ta' l-Istatistika għall-Komunitajiet Ewropej. Id-deroga fl-Artikolu 92(3)(ċ) 3.6. Meta mqabbla ma' l-Artikolu 92(3)(a), fejn is-sitwazzjoni relevanti tiġi identifikata b'mod preċiż u formali, l-Artikolu 92(3)(ċ) jippermetti aktar flessibilità meta jiġu biex ikunu identifikati d-diffikultajiet ta' reġjun li jista' jkun megħjun bil-miżuri tal-għajnuna msemmija. Għaldaqstant, il-fatturi relevanti indikaturi m'humiex neċessarjament il-livell tal-għajxien u tal-qagħad. Fi kwalunkwe każ, il-qafas xieraq li biħ jiġu stmati dawn id-diffikultajiet jista' jkunu provdut mhux biss minn ħdan il-Komunità fl-interità tagħha imma anke mill-Istat Membru partikolari. Il-Qorti tal-Ġustizzja, fil-każ Nru. 248/84 (ara n-numru 12 min-noti ta'qiegħ il-paġna), esprimiet l-ideat tagħha fuq dawn iż-żewġ materji (il-firxa tal-problemi koperti u l-qafas ta' referenza għall-istima), kif ġej: "L-eżenzjoni fl-Artikolu 92(3)(ċ), min-naħa l-oħra, għandha skop usa" fis-sens li din tħalli l-iżvilupp ta' ċerti żoni mingħajr ma jkun limitat mill-kondizzjonijiet ekonomiċi msemmija fl-Artikolu 92(3)(a), sakemm din l-għajnuna "ma tolqotx b'mod negattiv il-kondizzjonijiet tas-suq b'mod li dan imur kontra l-interess komuni". Dik id-dispożizzjoni tagħti l-poter lill-Kummissjoni biex tawtorizza għajnuna maħsuba sabiex ittejjeb l-iżvilupp ekonomiku ta' żoni fi Stat Membru li huma żvantaġġati meta mqabbla mal-medja nazzjonali. 3.7. L-għajnuna reġjonali koperta bid-deroga fil-punt (ċ) għandha, madanakollu, tifforma parti minn politika reġjonali koerenti ta' l-Istat Membru u żżomm mal-prinċipji tal-konċentrazzjoni ġeografika msemmija hawn fuq. Kunsidrat li din l-għajnuna hi intiża sabiex tgħin reġjuni iktar żvantaġġati minn dawk imsemmija fil-punt (a), din l-għajnuna, meta mqabbla ma' l-istess punt, għandha natura eċċezzjonali u tista' tkun permessa biss b'mod limitat ħafna. Tenut kont ta' dan kollu, hija biss parti zgħira minn territorju ta' Stat Membru li jista', prima facie, jikkwalifika għall-għajnuna msemmija. Din hija r-raġuni għalfejn il-populazzjoni koperta tar-reġjuni li jaqgħu taħt l-Artikolu 92(3)(ċ) ma tistax taqbeż il-50 % tal-populazzjoni nazzjonali li mhux koperta bid-deroga taħt l-Artikolu 92(3)(a) [15]. Min-naħa l-oħra, l-fatt li n-natura ta' din it-tip ta' għajnuna tagħmilha possibbli li jiġu kunsidrati l-pekuljaritajiet nazzjonali ta' Stat Membru ma jeżentax lil din l-għajnuna mill-bżonn ta' skrutinju mill-angolu ta' l-interessi tal-Komunità. Għaldqstant, l-għażla tar-reġjuni eliġibbli ta' Stat Membru għandha ssir f'qafas li jiggarantixxi il-koerenza ġenerali ta' l-għażla magħmula mal-livell Komunitarju [16]. 3.8. Sabiex tkun tista'tingħata libertà biżżejjed lill-awtoritajiet nazzjonali meta jiġu biex jiddeterminaw ir-reġjuni eliġibbli, mingħajr ma jimminaw l-effikaċja tas-sistema ta' kontroll imħaddma mill-Kummissjoni fir-rigward ta' din it-tip ta' għajnuna u t-trattament ugwali ta' l-Istati Membri kollha, d-determinazzjoni tar-reġjuni eliġibbli għad-deroga msemmija tikkonsisti f'żewġ partijiet: - l-istipular mill-Kummissjoni, għal kull pajjiż, ta' limiti sa fejn għandha tkopri din l-għajnuna, - l-għażla ta' reġjuni eliġibbli. L-aħħar parti għandha ssegwi regoli trasparenti imma għandha wkoll tkun flessibbli biżżejjed sabiex tippermetti d-diversità tas-sitwazzjonijiet li potenzalment jiġġustifikaw l-applikazzjoni tad-deroga. Il-limitu permess ta' għajnuna huwa disinjat sabiex iwassal għall-flessibilità hawn fuq imsemmija fil-għażla ta' reġjuni eliġibbli filwaqt li jassigura t-trattament uniformi meħtieġ sabiex dan jiġi aċċettat min-naħa tal-Komunità. 3.9. Sabiex ikun garantit il-kontroll effettiv ta' l-għajnuna reġjonali filwaqt li tikkontribwixxi sabiex jintlaħqu l-għanijiet msemmija fl-Artikolu 3 tat-Trattat, b'mod partikolari dawk taħt il-punti (g) u (j), l-Kummissjoni tistabbilixxi limitu ġenerali għal kemm għandha tkopri l-għajnuna reġjonali fil-Komunità fit-termini ta' populazzjoni. Il-limiti ġenerali ikopru r-reġjuni kollha eliġibli taħt id-derogi 92(3)(ċ) u 92(3)(a). Minħabba li r-reġjuni eliġibbli għall-għajnuna reġjonali taħt id-deroga ta' l-Artikolu 92(3)(a) u l-mod ġenerali kif dawn ikopru fuq il-livell tal-Komunità huma determinati b'mod esoġenu u awtomatiku billi jiġi applikat il-kriterju ta' 75 % per capita GDP/PPS, id-deċiżjonijiet tal-Kummissjoni fuq il-limitu ġenerali jistabbilixxi ukoll, fl-istess ħin, il-limitu ta' kemm dawn għandhom ikopru taħt id-deroga ta' l-Artikolu 92(3)(ċ) fuq il-livell tal-Komunità. Il-limitu ta' l-Artikolu 92(3)(ċ) huwa stabbilit billi titnaqqas mil-limitu ġenerali l-populazzjoni tar-reġjuni eliġibbli għad-deroga ta' l-Artikolu 92(3)(a). Dan jiġi eventwalment imqassam bejn l-Istati Membri differenti fid-dawl tas-sitwazzjoni soċjo-ekonomika relattiva tar-reġjunijiet fi ħdan kull Stat Membru, bi stima magħmula fil-kuntest tal-Komunità. Il-metodu ta' kif għandu jiġi stabbilit il-perċentwali f'kull Stat Membru huwa deskritt fl-Anness III. 3.10. L-Istati Membri għandhom jinnotifikaw lill-Kummissjoni, taħt l-Artikolu 92(3), il-metodoloġija u l-indikaturi kwantitattivi li dawn jixtiequ jużaw sabiex jiddeterminaw ir-reġjuni eliġibbli, kif ukoll il-lista li dawn jipproponu għal fini tad-deroga (ċ) u l-intensitajiet relattivi [17]. Il-perċentwali għall-populazzjoni tar-reġjuni konċernati ma jistax jaqbeż il-limitu msemmi għal kemm għandha tkopri d-deroga 92(3)(ċ). 3.10.1. Il-metodoloġija għandha tissodisfa l-kondizzjonijiet li ġejjin: - għandha tkun oġġettiva, - għandha tippermetti li jitkejlu d-disparitajiet fiċ-ċirkostanzi soċjo-ekonomiċi tar-reġjuni relevanti fl-Istat Membru relevanti, u turi d-differenzi sinifikattivi, - għandha tkun ippreżentata b'mod ċar u fid-dettall, sabiex tippermetti lill-Kummissjoni li tagħmel stima tal-mertu tagħha. 3.10.2. L-indikaturi għandhom jissodisfaw il-kondizzjonijiet li ġejjin: - in-numru tagħhom, li jinkludi kemm l-indikaturi sempliċi u kombinazzjonijiet ta' indikaturi, għandu jkun limitat għal ħamsa, - għandhom ikunu oġġettivi u relevanti għall-eżaminazzjoni taċ-ċirkostanzi soċjo-ekonomiċi tar-reġjuni, - għandhom ikunu bażati jew fuq sejre ta' statistika marbuta ma' l-indikaturi użati fuq perjodu li jinkludi, ta' l-anqas, l-aħħar tlett snin qabel ma ssir in-notifika, jew ikunu miksuba mill-aħħar stħarriġ magħmul, jekk l-istatistika relevanti ma tkunx disponibbli fuq bażi annwali, - dawn għandhom ikunu magħmula minn sorsi kredibbli ta' l-istatistika. 3.10.3. Il-lista tar-reġjuni għandha tissodisfa l-kondizzjonijiet li ġejjin: - ir-reġjuni għandhom ikunu konformi mal-livell III NUTS, jew f'ċirkostanzi li huma ġustifikati, għal kejl ġeografiku differenti omoġenu. Jista' jiġi sottomess tip wieħed biss ta' kejl ġeografiku minn Stat Membru, - ir-reġjuni individwali proposti, jew il-gruppi ta' reġjuni kontigwi għandhom jiffurmaw żoni kompatti, kull wieħed minnhom għandu jkollu populazzjoni ta' mhux inqas minn 100000. Jekk il-populazzjoni tar-reġjun tkun inqas, għandu jintuża numru fittizju ta' 100000 abitant sabiex jkun ikkalkolat il-perċentwali ta kemm mill-popolazzjoni hi koperta. Reġjuni tal-livell III NUTS b'populazzjoni ta' inqas minn 100000, gzejjer u reġjuni oħrajn karatterizzati b'iżolazzjoni ġeografika similari [18] huma l-eċċezzjonijiet għal din ir-regola. Jekk reġjun għandu l-konfini ma reġjuni eliġibbli għall-għajnuna reġjonali fi Stat Membru ieħor, l-istess regola għandha tgħodd għall-kumpless kollu ffurmat minn dawk ir-reġjuni, - il-lista tar-reġjuni għandha tkun mfassla fuq il-bażi ta' l-indikaturi msemmija fil-punt 3.10.2. Ir-reġjuni proposti għandhom ikollhom disparitajiet sinnifikanti (nofs id-devjazzjoni standard) imqabbla mal-medja tal-potenzal tar-reġjuni 92(3)(ċ) ta' l-Istat Membru konċernat, fejn jidħol wieħed jew l-ieħor mill-indikaturi użati fil-metodu. 3.10.4. Reġjuni b'densità tal-populazzjoni baxxa: - bla ħsara għal-limiti għal kull Stat Membru msemmi fil-punt 3.9, reġjuni b'densità tal-populazzjoni ta' inqas minn 12,5 abitanti għal kull kilometru kwadru, [19] jistgħu jikkwalifikaw ukoll għad-deroga msemmija. 3.10.5. Konsistenza mal-Fondi Strutturali: - sabiex l-Istati Membri jkunu mħeġġa jaċċertaw li jkun hemm konsistenza bejn l-għażla ta' dawn ir-reġjuni u l-għażla ta' dawk li jikkwalifikaw għall-għajnuna mill-Komunità, r-reġjuni eliġibbli għall-Fondi Strutturali jistgħu wkoll jikkwalifikaw għad-deroga msemmija, bla ħsara għal-limiti msemmija fil-punt 3.9, u skond il-kondizzjonijiet msemmija fit-tieni inċiż tal-punt 3.10.3. 4. Għan, forma u livell ta' għajnuna 4.1. L-għan tal-għajnuna reġjonali hu li jassigura jew l-investiment produttiv (investiment inizjali) jew il-ħolqien ta' l-impjiegi relatat ma' dan l-investiment.. B'hekk dan il-metodu ma jiffavorix la l-fattur kapitali u lanqas il-fattur tal-ħidma. 4.2. Sabiex jassigura li l-investiment produttiv megħjun huwa vjabbli u sod, il-kontribuzzjoni ta' min jirċievi [20] għall-iffinanzjar tiegħu irid ikun ta' mhux anqas minn 25 %. Il-forma tal-għajnuna hi varjabbli: għotja, self b'rata ta' imgħax baxxa jew skont fuq l-imgħax, garanziji governattivi jew xiri ta' l-ishma ta' l-Istat f'termini favorevoli, eżenzjoni mit-taxxi, tnaqqis mill-kontribuzzjoni għas-sigurtà soċjail, provvista ta' merkanzija jew servizzi bi prezz konċessjonarju. Aktar minn dan, skemi ta' għajnuna għandhom jistabbilixxu li l-applikazzjoni għall-għajnuna trid tingħata qabel ma jibdew ix-xogħlijiet fuq il-proġetti. 4.3. Il-livell ta' l-għajnuna hu stabbilit fit-termini ta' l-intensità mqabbla man-nefqa għar-riferimenti. (ara 4.5, 4.6 u 4.13) Għajnuna għall-investiment inizjali 4.4. Investiment inizjali ifisser investiment f'kapital fiss marbut mal-ħolqien ta'stabbiliment ġdid, l-estensjoni ta' stabbiliment diġà eżistenti, jew il-ħolqien ta' attività li tinvolvi bidla fondamentali fil-prodott jew fil-proċess tal-produzzjoni ta' stabbiliment diġà eżistenti (permezz ta' razzjonalizzazzjoni, diversifikazzjoni jew immodernizzar) [21]. Investment f'kapital fiss magħmul fil-forma ta' xiri ta' stabbiliment magħluq jew li kien jagħlaq li kieku dan ma kienx mixtri jista' wkoll jiġi kunsidrat bħala investiment inizjali, sakemm l-istabbiliment ikkonċernat huwa propjetà ta' ditta li tinsab f'diffikultà. F'dan l-aħħar każ, għajnuna għax-xiri ta' stabbiliment tista' tinkludi vantaġġ għad-ditta f'diffikulta, li għandha tkun eżaminata skond il-Linji Gwida għall-Għajnuna mill-Istat intiża sabiex issalva jew tirristruttura impriżi f'diffikulta [22]. 4.5. Għajnuna għall-investiment inizjali hi kalkolata bħala perċentwali tal-valur ta' l-investiment. Dan il-valur huwa stabbilit fuq il-bażi ta' sett uniformi ta' oġġetti tan-nefqa (bażi standard) li jikkorrispondi ma' l-elementi ta' l-investiment li ġejjin: art, bini u impjant/makkinarju [23]. Fil-każ ta' xiri, għandha tittieħed konsiderazzjoni biss tan-nefqa magħmula għax-xiri ta' dawn l-assi [24] (l-operazzjoni għandha sseħħ taħt il-kondizzjonijiet tas-suq). L-assi li għalihom ingħatat l-għajnuna qabel ix-xiri tagħhom għandhom jiġu mnaqqsa. 4.6. In-nefqa eliġibbli tista' tinkludi ukoll ċerti kategoriji ta' investiment intanġibbli sa limitu ta' 25 % tal-bażi standard fil-każ ta' ditti kbar [25] Din n-nefqa għandha tibqa limitata għall-ispiża tat-trasferiment tat-teknoloġija magħmula bix-xiri ta: - patenti, - liċenzi ta' xogħol jew għarfien tekniku patentat, - għarfien tekniku mhux patentat. Assi intanġiblli eliġibbli huma soġġetti għall-kundizzjonijiet neċessarji sabiex jassiguraw li dawn jibqgħu assoċjati mar-reġjun eliġibbli għall-għajnuna reġjonali li qed jirċiviehom u, konsegwentement, ma jkunux l-oġġett ta' trasferiment li jibbenefikaw minnu reġjuni oħrajn, speċjalment reġjuni li m'humiex eliġibbli għall-għajnuna reġjonali. Għal dan l-għan, assi intanġibbli eliġibbli għandhom b'mod partikolari jissodisfaw il-kondizzjonijiet li ġejjin: - għandhom ikunu użati esklussivament fl-istabbiliment li qiegħed jirċievi l-għajnuna reġjonali, - għandhom ikunu kunsidrati bħala assi amortiżżati, - għandhom ikunu mixtrija minn terzi persuni taħt il-kondizzjonijiet tas-suq, - għandhom ikunu inklużi fl-assi tad-ditta u jibqgħu fl-istabbiliment li qed jirċievi l-għajnuna reġjonali għal mhux inqas minn ħames snin. 4.7. L-għajnuna notifikata mill-Istati Membri għandha tiġi normalment espressa f'termini gross, i.e. qabel it-taxxa. Sabiex tkun tista' tagħmel (i) t-tipi differenti ta' għajnuna komparabbli ma xulxin u (ii) tikkompara l-intensità ta' l-għajnuna minn Stat Membru għal ieħor, il-Kummissjoni tbiddel l-għajnuna notifikata mill-Istati Membri f'għajnuna espressa bħala għotja nett ekwivalenti (NGE) [26]. 4.8. L-intensità tal-għajnuna għandha tiġi adattata għan-natura u l-intensità tal-problemi reġjonali li jkunu qed jiġu ndirizzati. Għaldaqstant għandha ssir distinzjoni qabel xejn, bejn l-intensitajiet permessi lil reġjuni eliġibli taħt id-deroga f'punt (a) u dawk permessi lir-reġjuni eliġibli għad-deroga f'punt (ċ). Għandha tingħata attenzjoni, f'dan ir-rigward, lill-fatt li r-reġjuni li m'humiex eliġibbli għad-deroga msemmija fl-Artikolu 92(3)(ċ) m'humiex karatterizzati b'livell ta' għixien baxx b'mod anormali jew nuqqas ta' impiegi serju fis-sens li dawn il-kliem jiġu użati fid-deroga fil-punt (a) ta' dak il-paragrafu. L-effetti tad-distorzjoni tal-għajnuna huma, b'hekk, inqas ġustifikati f'dawk ir-reġjuni milli f'reġjuni li jikkwalifikaw għall-eżenzjoni taħt il-punt (a). Dan ifisser li l-intensitajiet ta' għajnuna amissibbli huma inqas għoljin f'reġjuni li jikkwalifikaw għall-eżenzjoni taħt il-punt (ċ) milli f'dawk li jikkawlifikaw għall-eżenzjoni taħt il-punt (a). Fil-każ ta' reġjuni li jaqgħu taħt l-Artikolu 92(3)(a), il-Kummissjoni b'hekk tikkonsidra li l-intensità tal-għajnuna reġjonali ma tistax taqbez ir-rata ta' 50 % NGE, ħlief fir-reġjuni l-iżjed periferiċi [27], fejn din tista' tkun sa 65 % NGE. Fir-reġjuni li jaqgħu taħt l-Artikolu 92(3)(ċ), il-limitu tal-għajnuna reġjonali m'għandux jaqbeż l-20 % NGE b'mod ġenerali, ħlief f'reġjuni b'densità tal-populazzjoni baxxa jew fir-reġjuni l-iżjed periferiċi, fejn dan jista' jitla' sa 30 % NGE. Fir-reġjuni ta' livell III NUTS eliġibbli taħt l-Artikolu 92(3)(a), li għandhom il-GDP/PPS per capita ta' iktar minn 60 % tal-medja tal-Kommunità, l-intensità ta' l-għajnuna reġjonali ma tistax taqbeż l-40 % NGE, ħlief fir-reġjuni l-iżjed periferiċi, fejn din tista' titla ta' 50 % NGE. Fir-reġjuni eliġibbli taħt l-Artikolu 92(3)(ċ) li għandhom kemm GDP/PPS per capita ogħla kif ukoll livell iżjed baxx ta' nuqqas ta' impiegi mill-medja tal-Komunità [28], l-intensità ta' l-għajnuna reġjonali ma tistax taqbeż l-10 % NGE ħlief fir-reġjuni b'densità tal-populazzjoni baxxa jew fir-reġjuni l-iżjed periferiċi, fejn din tista' titla sa 20 % NGE. F'każijiet eċċezzjonali, f'reġjuni soġġetti għal-limitu imsemmi ta' 10 % NGE, jistgħu jiġu approvati intensitajiet għola, li ma jaqbżux l-20 % NGE, lil reġjuni (li jikkorrispondu għal-livell III NUTS jew inqas) li jmissu ma' reġjun li għandu l-istatus msemmi fl-Artikolu 92(3)(a). Il-limiti kollha msemmija hawn fuq jikkostitwixxu l-ogħla livelli. Taħt dawn il-limiti, l-Kummissjoni għandha taċċerta li l-intensità ta' l-għajnuna reġjonali tkun irranġata sabiex tirrifletti il-gravità u l-intensità tal-problemi reġjonali relattivi meta eżaminati fil-kuntest tal-Komunità. 4.9. Il-limiti indikati fil-punt 4.8 jistgħu jiġu miżjuda bis-supplimenti għall-SMEs msemmija fin-nota mill-Kummissjoni dwar l-għajnuna lill-SMEs [29], i.e. bi 15-il punt perċentwali gross [30] fil-każ ta' reġjuni li jikkwalifikaw għall-eżenzjoni taħt il-punt (a) u b'10 punti perċentwali gross fil-każ ta' reġjuni li jikkwalifikaw għall-eżenzjoni msemmija f'punt (ċ). Il-limitu finali japplika għall-bażi ta' l-SMEs. Dawn iż-żidiet għall-SMEs ma japplikawx għal ditti tat-trasport. 4.10. L-għajnuna għall-investiment inizjali għandha ssir bil-kondizzjoni, fil-metodu tal-ħlas jew fil-kondizzjonijiet assoċjati max-xiri tagħha, li jinżamm l-investiment msemmi għal minimu ta' ħames snin. Għajnuna għall-ħolqien ta' impjiegi 4.11. Kif inhu indikat fil-punt 4.1, l-għajnuna reġjonali tista' tingħata għall-ħolqien ta' l-impjiegi. Madankollu, kuntrarju għall-għajnuna għall-ħolqien ta' l-impjiegi, stabbilita fil-Linji Gwida dwar l-għajnuna għall-impjiegi u li hi dwar impjiegi mhux marbuta proġett ta' investiment [31], hawnhekk qed nikkonċentraw biss dwar impjiegi marbuta mal-ħolqien ta' proġett inizjali ta' investiment [32]. 4.12. Ħolqien ta' impjiegi ifisser tkabbir nett fin-numru ta' impiegi [33] fi stabbiliment partikolari meta mqabbel mal-medja fuq tul ta' żmien. Impjiegi mitlufin waqt dak il-perjodu għandhom jiġu mnaqqsa min-numru apparenti ta' impjiegi kreati fl-istess perjodu [34]. 4.13. Bħall-għajnuna għall-investiment, l-għajnuna għall-ħolqien ta' l-impjiegi msemmija f'dawn il-Linji Gwida għandhom ikunu mfassla skond in-natura u l-intensità tal-problemi reġjonali li qed tindirizza. Il-Kummissjoni tqis li l-ammont ta' għajnuna ma' jistax jaqbeż ċerti perċentwali ta' l-ispiża għall-paga [35] tal-persuna impjegata, kalkolata fuq perjodu ta' sentejn. Il-perċentwal huwa daqs l-intensità permessa għall-għajnuna għall-investiment f'dik iż-żona. 4.14. L-għajnuna għall-ħolqien ta' l-impjiegi għandha ssir bil-kondizzjoni, fil-metodu tal-ħlas jew fil-kondizzjonijiet assoċjati max-xiri tagħha, li jinżamm l-impieg maħluq waqt perjodu minimu ta' ħames snin. Għajnuna għall-operat 4.15. L-għajnuna reġjonali intiża sabiex tnaqqas in-nefqa rikorrenti ta' ditta (għajnuna għall-operat) hija normalment projbita. F'każijiet eċċezzjonali, madankollu, din l-għajnuna tista' tingħata lir-reġjuni eliġibbli għad-deroga ta' l-Artikolu 92(3)(a) sakemm din (i) hija ġustifikata fit-termini tal-kontribuzzjoni tagħha għall-iżvilupp reġjonali u għan-natura tagħha u (ii) l-livell tagħha huwa proporzjonali għall-iżvantaġġi li tfittex biex tnaqqas [36]. Huwa f'idejn l-Istat Membru sabiex juri l-eżistenza ta' dawn l-iżvantaġġi u jikkalkola l-importanza tagħhom. 4.16. Fir-reġjuni l-iżjed periferiċi li jikkwalifikaw għall-Artikolu 92(3)(a) u (ċ), u fir-reġjuni li għandhom densità tal-popolazzjoni baxxa u jikkwalifikaw taħt l-eżenzjoni ta' l-Artikolu 92(3)(a) jew taħt 92(3)(ċ) abbażi ta' l-eżami tad-densità tal-populazzjoni msemmi f'punt 3.10.4, tista' tiġi awtorizzata għajnuna, taħt kondizzjonijiet speċjali, intiża parzjalment sabiex tpaċi spejjes addizzjonali tat-trasport [37]. Huwa f'idejn l-Istat Membru sabiex juri li dawn l-ispejjes jeżistu u jikkalkola l-ammont tagħhom [38]. 4.17. B'eċċezzjoni għall-każijiet msemmija f'punt 4.16, l-għajnuna għall-operat għandha tkun limitata fiż-żmien u mnaqqsa progressivament. Aktar minn dan, għajnuna għall-operat intiża sabiex tinkoraġġixxi l-esporti [39] bejn l-Istati Membri hija eskluża. Regoli dwar l-għaqda tal-għajnuna 4.18. Il-limiti għall-intensità ta' l-għajnuna skond il-kriterji msemmija fil-punti 4.8 u 4.9, japplikaw għall-għajnuna totali: - fejn l-għajnuna tingħata flimkien taħt diversi skemi reġjonali, - fejn l-għajnuna tingħata minn sorsi lokali, reġjonali, nazzjonali jew mill-Komunità. 4.19. L-għajnuna għall-ħolqien tax-xogħol msemmija minn punt 4.11 sa 4.14 u l-għajnuna għall-investiment imsemmija minn punt 4.4 sa 4.10 jistgħu jkunu magħqudin [40], bla ħsara għal-limitu ta' l-intensità stabbilit għar-reġjun [41]. 4.20. Fejn in-nefqa eliġibbli għall-għajnuna reġjonali hi eliġibbli, fl-interità tagħha jew parti minnha, għall-għajnuna intiża għall-raġunijiet oħrajn, il-porzjon komuni għandu jkun soġġett għall-iżjed limitu favorevoli taħt l-iskemi fil-kwistjoni. 4.21. Fejn l-Istat Membru jistabbilixxi li l-għajnuna mill-Istat taħt skema tista' tkun magħquda ma' għajnuna taħt skemi oħrajn, għandu jispeċifika, għal kull skema, l-metodu li biħ jista' jassigura konformità mall-kondizzjonijiet msemmija hawn fuq. 5. Pjanta tal-għajnuna reġjonali u dikjarazzjoni tal-kompatibbilità tal-għajnuna 5.1. Ir-reġjuni ta' Stat Membru eliġibbli għad-derogi u l-limiti dwar l-intensità tal-għajnuna għall-investiment inizjali jew għajnuna għall-ħolqien ta' l-impiegi approvata għall-kull reġjun jiffurmaw flimkien il-pjanta ta' l-għajnuna reġjonali ta' Stat. 5.2. Taħt l-Artikolu 93(3) tat-Trattat, l-Istati Membri jinnotifikaw l-abbozz tal-pjanta magħmula skond il-kriterji stabbiliti fil-punti 3.5, 3.10, 4.8 u 4.9 hawn fuq. Il-Kummissjoni tadotta l-pjanta skond il-proċedura stabbilita fl-Artikolu 93 tat-Trattat, normalment b'deċiżjoni ewlenija għar-reġjuni relevanti kollha ta' Stat Membru u għal perjodu fiss. Pjanti Nazzjonali reġjonali għandhom għaldaqstant jiġu riveduti perjodikament. 5.3. Fl-interess tal-konsistenza bejn id-deċiżjonijiet dwar il-politika fuq il-kompetizzjoni tal-Kummissjoni u deċiżjonijiet li jikkonċernaw reġjuni eliġibbli għall-Fondi Strutturali, il-perjodu tal-validità tal-pjanti hu, fil-prinċipju, allinjati fuq l-iskeda ta' l-assistenza mill-Fondi Strutturali. 5.4. L-abbozz ta' skemi tal-għajnuna huwa approvat mill-Kummissjoni jew meta l-pjanta tkun magħmula jew iktar tard, skond ir-reġjuni, il-limiti u d-dewmien stabbilit fil-pjanta. 5.5. L-implimentazzjoni ta' l-iskemi msemmija f'punt 5.4 jifforma s-soġġett, mill-parti ta' l-Istati Membri, tar-rapporti annwali lill-Kummissjoni skond ir-regoli fis-seħħ [42]. 5.6. Waqt il-perjodu tal-validità tal-pjanta, l-Istati Membri jistgħu jitolbu li jkun hemm tibdil fiha, jekk jista' jintwera li l-kondizzjonijiet soċjo-ekonomiċi inbidlu b'mod sinifikanti. Dan it-tibdil jista' jkun dwar ir-rati ta' l-intensità u r-reġjuni eliġibbli, sakemm iż-żieda ta' reġjuni tigi kompensata bl-esklużjoni ta' reġjuni li għandhom l-istess populazzjoni. Il-validità tal-pjanta mibdula tiskadi fid-data stabbilita għall-pjanta oriġinali. 5.7. Għar-reġjuni li jitlifu l-istatus ta' l-Artikolu 92(3)(a) bħala riżultat tar-reviżjoni tal-pjanta tal-għajnuna reġjonali, u li jakkwistaw l-istatus ta' l-Artikolu 92(3)(ċ), il-Kummissjoni tista' taċċetta, għall-perjodu transitorju, tnaqqis progressiv ta' l-intensitajiet tal-għajnuna li għaliha kienu eliġibbli taħt l-Artikolu 92(3)(a), b'rata lineari jew iżjed mgħaġġla, sakemm il-limitu ta' l-intensità li jikkorrispondi għall-applikazzjoni tal-punti 4.8 u 4.9 hawn fuq jiġi milħuq [43] [44]. Il-perjodu transitorju m'għandux ikun iktar minn sentejn fil-każ ta' għajnuna għall-operat u erba' snin fil-każ ta' għajnuna għall-investiment inizjali u ħolqien ta' l-impjiegi. 5.8. Bil-għan li ssir il-pjanta, l-Istati Membri huma mistiednin sabiex jinnotifikaw lill-Kummissjoni taħt l-Artikolu 93(3) tat-Trattat, biex flimkien mal-listi tar-reġjuni li huma proposti bħala eliġibbli għad-derogi msemmija u l-limiti ta' l-intensità, jagħtu fatturi oħrajn li jridu jittieħdu f'kunsiderazzjoni waqt li qed jiddeterminaw il-qafas ta' l-iskema ta' għajnuna (għan u forma tal-għajnuna, daqs tad-ditti, eċċ) li huma qed jipproponu biex jadottaw, kemm jekk f'livell ċentrali jew reġjonali u lokali. Waqt il-perjodu tal-validità tal-pjanta u fil-limiti ta' kemm għandha ddum, l-iskemi kollha li huma konformi ma dan il-qafas jistgħu jiġu notifikati fil-kuntest ta' proċedura aċċellerata. 6. Dħul fis-seħħ, implimentazzjoni u reviżjoni 6.1. B'eċċezzjoni għad-dispożizzjonijiet transitorji msemmija fil-punti 6.2 u 6.3 isfel, il-Kummissjoni għandha tagħmel stima tal-kompatibilità tal-għajnuna reġjonali mas-suq komuni fuq il-bażi ta' dawn il-Linji Gwida hekk kif dawn ikunu applikabbli. Madankollu, proposti għall-għajnuna li huma notifikati qabel ma' dawn il-Linji Gwida jiġu komunikati lill-Istati Membri u li fuqhom il-Kummissjoni ma tkunx għadha adottat deċiżjoni finali għandhom jkunu stmati fuq il-bażi ta' kriterji li jkunu fis-seħħ fiż-żmien tan-notifika. Flimkien ma' dan, il-Kummissjoni għandha tipproponi miżuri xierqa taħt l-Artikolu 93(1) tat-Trattat tal-KE lill-Istati Membri sabiex taċċerta li l-pjanti kollha tal-għajnuna reġjonali u l-iskemi kollha ta' l-għajnuna reġjonali fis-seħħ fl-1 ta' Jannar 2000 huma kompatibbli ma' dawn il-Linji Gwida. F'dan il-kuntest, il-Kummissjoni għandha tipproponi, bħala miżura xierqa taħt l-Artikolu 93(1), li l-Istati Membri jillimitaw għall-31 ta' Diċembru 1999 il-validità tal-listi kollha tar-reġjuni megħjuna approvati mill-Kummissjoni li m'għandhomx data ta' skadenza, jew li jiskadu wara il-31 ta' Diċembru 1999. Il-Kummissjoni għandha tipproponi wkoll, bħala miżura xierqa taħt l-Artikolu 93(1), li l-Istati Membri jemendaw l-iskemi kollha eżistenti tal-għajnuna reġjonali li jkunu fis-seħħ wara l-31 ta' Diċembru 1999, sabiex jagħmluhom kompatibbli ma' dawn il-Linji Gwida mill-1 ta' Jannar 2000, u li dawn jikkomunikaw dawn il-proposti fi żmien sitt xhur. 6.2. Peress li l-eliġibbiltà għall-għajnuna reġjonali għad-derogi ta' l-Artikolu 92(a) u (ċ) ta' ħafna mir-reġjuni megħjuna ġiet approvata sal-31 ta' Diċmebru 1999, u sabiex taċċerta trattament ekwu ta' l-Istati Membri sa dik id-data, il-Kummissjoni tista tidderoga minn dawn il-Linji Gwida sal-31 ta' Diċembru 1999 fejn jidħol l-eżami ta' l-eliġibbiltà tal-listi tar-reġjuni megħjuna (listi ġodda jew emendati) notifikati qabel l-1 ta' Jannar 1999, sakemm il-validità tagħhom tiskadi fil-31 ta' Diċembru 1999. F'dawn il-każijiet, il-Kummissjoni għandha tkompli tibbaża ruħha fuq il-metodu stabbilit fil-Komunikazzjoni tagħha [45]. 6.3. Bil-għan li taċċerta trattament ekwu ta' l-Istati Membri, l-Kummissjoni tista tidderoga wkoll minn dawn il-Linji Gwida sal-31 ta' Diċembru 1999 fir-rigward ta' l-eżami tal-kompattibilità ta' l-intensitajiet u l-limiti tal-kumulazzjoni tal-għajnuna proposta fl-iskemi ġodda, każijiet ad hoc u modifika ta' skemi diġa eżistenti notifikati qabel l-1 ta' Jannar 1999, sakemm il-validità ta' l-intensitajiet u l-limiti tal-kumulazzjoni tiskadi fil-31 ta' Diċembru 1999 jew li l-intensitajiet u l-limiti fuq tal-għaqda proposta mill-1 ta' Jannar 2000 huma kompatibbli ma' dawn il-Linji Gwida. 6.4. Il-Kummissjoni għandha tagħmel reviżjoni ta' dawn il-Linji Gwida fi żmien ħames snin minn meta jsir applikabbli. Barra minn dan, il-Kummissjoni tista' tiddeċiedi li temendhom kulmeta tħoss li dan hu neċessarju minħabba raġunijiet assoċjati mal-politika dwar il-kompetizzjoni jew politiki oħrajn tal-Komunità u impenni internazzjonali oħrajn. [1] Ara Kummissjoni tal-Komunitajiet Ewropej, liġi dwar il-kompetizzjoni fil-Komunitajiet Ewropej, Volum IIA: Regoli applikabbli għall-għajnuna mill-Istat, Brussel - Lussemburgu, 1995, p. 187 et seq. [2] Id-dokumenti li ġejjin ġew mibdula b'dawn il-Linji Gwida, inklużi l-annessi tagħhom: - Komunikazzjoni tal-Kummissjoni lill-Kunsill (ĠU C 111, ta' l-4.11.1971, p. 7); - Komunikazzjoni tal-Kummissjoni lill-Kunsill (KUMM(73) 1110, tas-27.6.1973); - Komunikazzjoni tal-Kummissjoni lill-Kunsill (KUMM(75) 77 finali, tas-26.2.1975); - Komunikazzjoni tal-Kummissjoni lill-Istati Membri (ĠU C 31, tat-3.2.1979, p. 9); - Komunikazzjoni tal-Kummissjoni lill-Istati Membri dwar il-metodu ta' l-applikazzjoni ta' l-Artikolu 92(3)(a) u (ċ) għall-għajnuna reġjonali (ĠU C 212, tat-12.8.1988, p. 2); - Komunikazzjoni tal-Kummissjoni lill-Istati Membri dwar ir-referenzi u r-rati ta' skont applikabbli fi Franza, l-Irlanda, u l-Portugal (ĠU C 10, tas-16.1.1990, p. 8); - Komunikazzjoni tal-Kummissjoni lill-Istati Membri dwar il-metodu ta' l-applikazzjoni ta' l-Artikolu 92(3)(a) għall-għajnuna reġjonali (ĠU C 163, ta' l-4.7.1990, p. 6); - Avviż tal-Kummissjoni, indirizzat lill-Istati Membri u lil partijiet interessati oħrajn, dwar emenda lill-Parti II tal-Komunikazzjoni dwar il-metodu ta' l-applikazzjoni ta' l-Artikolu 92(3)(a) u (ċ) għall-għajnuna reġjonali (ĠU C 364, ta' l-20.12.1994, p. 8).Il-Linji Gwida huma konsistenti mal-kriterji tar-Riżoluzzjoni tal-Kunsill ta' l-20 ta' Ottubru 1971 (ĠU C 111, ta' l-4.11.1971, p. 1).Fir-rigward tan-Notifika dwar ir-referenza u r-rata ta' skont (ĠU C 273, tad-9.9.1997, p. 3), din m'għadiex iktar parti mid-dokumenti dwar l-għajnuna reġjonali, minħabba li issa tirrigwarda kull tip ta' għajnuna mill-Istat. [3] Għajnuna lill-SMEs li tippermetti żidiet sabiex tgħin l-iżvilupp reġjonali hija meqjusa wkoll bħala għajnuna reġjonali. [4] Ara l-konklużjonijiet tal-Kunsill tas-6-7 ta' Novembru 1995 dwar il-politika tal-kompetizzjoni u kompettittività industrijali. [5] Is-setturi koperti minn regoli speċjali barra minn dawn stabbiliti hawn huma, bħalissa, dawn li ġejjin: Trasport, azzar, tarzna tal-bini tal-vapuri, fibri sintetiċi u vetturi bil-mutur. Iżjed minn dan, regoli speċifiċi japplikaw għall-investiment kopert b'qafas multisettorali għall-għajnuna reġjonali għall proġetti kbar. [6] Ara f'dan ir-rigward id-deċiżjoni tal-Qorti tal-Ġustizzja fil-każ Nru. 730/79 Philip Morris (1980) ECR 2671, fil-paragrafu 17 u il-Każ Nru. C-169/95 Spanja v. Kummissjoni (1997) ECR I-135, fil-paragrafu 20. [7] Ara f'dan ir-rigward id-deċiżjoni tal-Qorti ta' Prim' Istanza f'T-380/94 AIUFFASS u AKT (1996) ECR II-2169, fil-paragrafu 54. [8] Ara f'dan ir-rigward id-deċiżjoni tal-Qorti tal-Ġustizzja fil-każijiet konġunti Nru. C-278/92, C-279/92 u Nru. C-280/92, Spanja v. Kummissjoni (1994) ECR I-4103. [9] Bħala konsegwenza, taħt il-ftehim WTO dwar is-sussidji u miżuri kompensatorji, din it-tip ta' għajnuna ġiet espressament eskluża mill-kategorija ta' l-għajnuna reġjonali mingħajr il-bżonn ta' azzjoni (awtorizzati mingħajr skrutinju). [10] Għajnuna ad hoc għal ditti f'diffikulta hija rregolata minn regoli speċifiċi u m'hijiex meqjusa bħala għajnuna reġjonali. Ir-regoli li attwalment huma fis-seħħ huma dawk ippubblikati fil-ĠU C 368, tat-23.12.1994, p. 12. [11] Ir-reġjuni eliġibbli għad-deroga fil-paragrafu (a) jammontaw għal 22,7 % tal-populazzjoni tal-Komunità, meta kumparati ma' l-24 % li huma reġjuni eliġibbli għad-deroga fil-paragrafu (ċ). [12] Fil-każ Nru. 248/84 Ġermanja v. Kummissjoni (1987) ECR 4013, fil-paragrafu 19. [13] Nomenklatura ta' l-Istatistiċi ta' l-Unità Territorjali. [14] l-ipoteżi li l-indikatur GDP huwa kapaċi jirrifletti sintetikament iż-żewġ fenomeni msemmija. [15] Twaqqaf eċċezzjoni transitorja li tqum minn applikazzjoni tal-punt nru. 8 ta' l-Anness III ma dawn il-Linji Gwida. [16] Ara, f'dan il-kuntest, id-deċiżjonijiet tal-Qorti tal-Ġustizzja fil-każijiet Nru. 730/79 Philip Morris, fil-paragrafu 26, u Nru. 310/85 Deufil (1987) ECR 901, fil-paragrafu 18. [17] Ara l-punti 4.8 u 4.9. [18] Minħabba d-daqs tal-populazzjoni, il-Lussemburgu huwa eżentat ukoll minn din ir-regola. [19] Kriterju ta' eliġibbilità stabbilit bin-Nota tal-Kummissjoni ċitata fin-nota f'qiegħ il-paġna nru. 2, it-tmien inċiż. [20] Il-kontribuzzjoni minima ta' 25 % ma jistgħax ikollha xi tip ta' għajnuna. Dan m'huwiex il-każ, per eżempju, meta s-self għandu rata ta' imgħaxx ssussidjata jew miżmum minn garanziji tal-Gvern li għandhom elementi ta' għajnuna. [21] Investiment ta' sostituzzjoni u b'hekk eskluż mill-kunċett. Għajnuna għal dan it-tip ta' investiment jaqa' fil-kategorija ta' għajnuna għall-operat, u li japplikaw għaliha il-punti 4.15 sa 4.17.Għajnuna għar-ristrutturar finanzjarju ta' ditta fid-diffikultà fl-ambitu tal-Linji Gwida tal-Komunità dwar l-għajnuna mill-Istat sabiex issalva jew tirristruttura ditti f'diffikulta hija wkoll eskluża minn dan il-Kunċett (ĠU C 368, tat-23.12.1994, p. 12).Għajnuna għar-ristrutturar fl-ambitu tal-punt 2.5 tal-Linji Gwida msemmija tista' tingħata, sakemm din tkun relatata ma' miżuri ta' investiment (razzjonalizzazzjoni immodernizzar, diversifikazzjoni), mingħajr ma jkollha bżonn notifika separata, taħt skema ta' għajnuna reġjonali. Madankollu, minħabba li din l-għajnuna reġjonali tifforma parti minn għajnuna proposta sabiex tirristruttura ditta f'diffikulta, din għandha tiġi kkalkolata meta jsir l-ezami taħt il-Linji Gwida msemmija. [22] Għat test attwalment fis-seħħ, ara n-nota f'qiegħ il-paġna nru. 10. [23] Fis-settur tat-trasport, in-nefqa għall-apparat marbut mat-trasport (assi mobbli) ma jistgħux ikunu inklużi fis-sett uniformi ta' oġġetti tan-nefqa (bazi standard). Din in-nefqa, m'hijiex eliġibbli għall-għajnuna għall-investiment inizjali. [24] Fejn xirja tkun akkompanjata ma investiment inizjali ieħor, in-nefqa ta' din ta' l-aħħar għandha tiġi miżjuda mal-prezz tax-xiri. [25] Ghall-SMEs, il-kriterja u l-kundizzjonijiet li japplikaw huma definiti fil-Gwidi tal-Komunita ghal Ghajnuna mill-Istat ghal intraprizi zghar u ta'daqs medju GU C 213, 23.7.1996, p. 4. [26] Ghall-metodu uzat ghall-kalkolu tal-NGE, ara Anness 1. [27] Ir-Reġjuni l-iżjed periferiċi huma: Id-dipartimenti lilhinn mix-xtut Franċiżi (FOD), L-Azores, Madeira u l-Canary Islands (ara d-Dikjarazzjoni Nru. 26 dwar l-aktar Reġjuni periferiċI tal-Komunità, annessa mat-Trattat ta' l-Unjoni Ewropea. [28] Il-GDP u n-nuqqas ta' impiegi jridu jitkejjlu bil-livell III NUTS. [29] Supplimenti ta' għajnuna reġjonali huma provduti wkoll fil-każ ta' R&D u għajnuna għall-protezzjoni ambjentali. Il-bażi fuq xiex din l-għajnuna qed tiġi kalkolata hi, madankollu, differenti minn dik ta' l-għajnuna reġjonali (inklużi varjanti ta' l-SME). Is-Supplimenti msemmija, jiġu miżjuda mhux mal-għajnuna reġjonali, imma mat-tip l-ieħor ta' l-għajnuna relevanti. It-test attwalment applikabbli għaż-żewġ tipi ta' għajnuna msemmija huma, fil-każ ta' R&D, dak ippubblikat fil-ĠU C 45, tas-17.2.1996, p. 5 u, fil-każ tal-protezzjoni ta' l-ambjent, dak ippubblikat fil-ĠU C 72, ta' l-10.3.1994, p. 3. [30] Supplimenti għall-intensità ta' l-għajnuna f'termini gross huma użati, kif msemmi fil-Linji Gwida għall-għajnuna lill-SMEs. [31] Għall-verżjoni attwalment fis-seħħ, ara ĠU C 334, tat-12.12.1995, p. 4. [32] Impjieg huwa kunsidrat bħala marbut mal-ħolqien ta' proġett ta' investiment jekk din tikkonċerna l-attività li magħha huwa marbut l-investiment u jekk din hi kreata fi żmien tlett snin minn meta l-investiment jkun komplut. Huma marbuta ma' l-investiment l-impiegi kreati b'riżultat ta' żieda fir-rata ta' l-użu maħluqa permezz ta' l-investiment waqt dan il-perjodu. [33] In-numru ta' l-impiegi jikkorrispondi għan-numru ta' siegħat annwali ta' ħidma (ALU). i.e. in-numru ta' persuni impjegati full time f'sena waħda, part-time u xogħol temporanju huma frazzjoni tal-ALU. [34] Ovvjament din id-definizzjoni hija valida kemm għal stabbiliment diġa ezistenti kif ukoll għall-stabbiliment ġdid. [35] L-ispiza tas-salarju tinkorpora s-salarju gross, jigifieri qabel it-taxxa u l-kontribuzzjonijiet tas-sigurta socjali obbligatorji. Il-Kummissjoni zzomm id-dritt li tuza statistici tal-Komunita dwar l-ispiza tas-salarju medju fl-Istati Membri differenti bhala referenza. [36] Għajnuna għall-operat tieħu l-forma ta' eżenzjoni mit-taxxa, jew tnaqqis mill-kontribuzzjonijiet tas-sigurtà soċjali. [37] Nefqa addizjonali għat-trasport tfisser in-nefqa addizjonali minħabba il-moviment tal-merkanizja fil-fruntieri tal-pajjiz relevanti. Din l-għajnuna ma tista għall-ebda ċirkostanza tammonta għall-għajnuna għall-esport, lanqas ma tista tammonta għall-miżuri li għandhom effett ekwivalenti għal restrizzjonijiet kwantitattivi fuq l-importi, fl-ambitu ta' l-Artikolu 30 tat-Trattat tal-KE. [38] Fir-rigward tal-kondizzjonijiet speċjali għar-reġjuni li jikkwalifikaw għad-deroga taħt l-Artikolu 92(3)(ċ) bil-kriterju tad-densità tal-populazzjoni, ara l-Anness II. Għall-dawk ir-reġjuni li huma eliġibbli għall-għajnuna sabiex ipaċu nefqa addizzjonali għat-trasport, il-kondizzjonijiet applikabbli huma similari għall-Anness II. [39] Ara n-nota f'qiegħ il-paġna nru. 3 dwar in-Notifika fuq l-għajnuna de minimis, ĠU C 68, tas-6.3.1996, p. 9. [40] L-għajnuna għall-ħolqien ta' l-impiegi u l-għajnuna għall-investiment msemmi f'dawn il-Linji Gwida ma jistghux ikunu magħqudin mal-għajnuna għall-ħolqien ta' l-impiegi msemmija f'dawn il-Linji Gwida taħt l-għajnuna għall-impiegi indikati fin-nota f'qiegħ il-paġna nru.31, minħabba li din tapplika f'ċirkostanzi differenti u fi żminijiet differenti. Madankollu, żidiet fl-għajnuna għall-kategorji partikolarment inqas vvantaġġati ta' benefiċjariji huma aċċettabbli taħt arranġamenti li għandhom ikunu stabbiliti fil-Linji Gwida dwar għajnuna għall-impiegi. [41] Din il-kondizzjoni hi meqjusa bħala milħuqa jekk is-somma tal-għajnuna għall-investitur inizjali, espressa bħala perċentwali ta' l-investiment, u l-għajnuna għall-ħolqien ta' l-impjiegi, espressa bħala perċentwali tan-nefqa għall-pagi, ma taqbiżx l-iżjed ammont favorevoli li jirriżulta mill-applikazzjoni jew tal-limitu stabbilit għar-reġjun, skond il-kriterji indikati fil-punti 4.8 u 4.9, jew il-limitu stabbilit għar-reġjun skond il-kriterju indikat fil-punt 4.13. [42] Għar-regoli attwalment fis-seħħ, ara l-ittra tal-Kummissjoni lill-Istati Membri tat-22 ta' Frar 1994 kif emendata bl-ittra tal-Kummissjoni lill-Istati Membri tat-2 ta' Awissu 1995. [43] Id-Dispożizzjonijiet transitorji ma japplikawx għar-reġjuni li huma parti min-NUTS II u li jitilfu l-pożizzjoni tagħhom taħt l-Artikolu 92(3)(a) li, fejn il-perċentwali tad-densità addizzjonali tal-popolazzjoni miksub bl-applikazzjoni tat-tieni korrezzjoni msemmija fil-punt 8 ta' l-Anness III ta' dawn il-Linji Gwida m'huwiex disponibbli, jkollhom jiġu esklużi mill-pjanta l-ġdida tal-għajnuna. [44] Minħabba s-sitwazzjoni partikolari u diffiċli tagħha, l-Irlanda ta' fuq se żżomm il-pożizzjoni tagħha bħala reġjun speċjali u l-limitu tagħha ser ikun ta' 40 %. [45] Komunikazzjoni tal-Kunsill dwar il-metodu ta' l-applikazzjoni ta' l-Artikolu 92(3) (a) u (ċ) għall-għajnuna reġjonali: ara n-nota f'qiegħ il-paġna nru. 2, il-ħames inċiż. -------------------------------------------------- ANNESS I GĦOTJA NETT EKWIVALENTI GĦALL-GĦAJNUNA GĦALL-INVESTIMENT Il-metodu li bih jiġi kalkolat l-għotja nett ekwivalenti (NGE) huwa użat mill-Kummissjoni fl-istimi tagħha ta' l-iskemi ta' l-għajnuna notifikati mill-Istati Membri. Fil-Prinċipju, l-Istati Membri m'għandhomx għalfejn japplikawħ, u qiegħed jiġi pubblikat hawnhekk għal raġunijiet ta' trasparenza. 1. PRINĊIPJI ĠENERALI Il-kalkolu tal-għotja netta ekwivalenti (NGE) ssir billi jitnaqqsu t-tipi ta' għajnuna kollha marbuta ma' l-investiment [1] għal miżura komuni irrispettivament mill-pajjiż ikkonċernat, i.e., l-intensità nett, sabiex dawn jiġu komparati flimkien jew ma' limitu predeterminat. Din tinvolvi metodu komparattiv ex ante li mhux dejjem jirrifletti prattiċi tal-kontabilità. L-intensità netta tirrapreżenta l-benefiċċju finali li ditta hi maħsuba li tieħu mill-valur mingħajr taxxa tal-għajnuna relatata ma' l-investiment megħjun. Din il-kalkolazzjoni għandha tikkonsidra biss in-nefqa għall-kapital fiss li jikkorrispondi għall-art, bini u l-impjant, li jirrappreżentaw il-bażi standard. Fil-każ ta' skemi li l-bażi tagħhom tinkludi nefqa supplimentari, din għandha tkun limitata għall-proporzjon tal-bażi standard. B'hekk, l-iskemi kollha għandhom ikunu eżaminati, fid-dawl ta' l-intensitajiet mnaqqsa għan-nefqa li tidher fil-bażi standard, kif jidher fl-eżempji segwenti [2]. Eżempju nru. 1 Il-bażi ta' l-iskema: | impjant | L-intensità massima ta' l-iskema: | 30 % | Minħabba li n-nefqa eliġibbbli għall-iskema tidher fil-bażi standard, il-Kummissjoni għandha mingħajr dewmien tikkunsidra l-intensità massima ta' l-iskema, i.e. 30 %. Jekk il-limitu ta' l-intensità awtorizzat mill-Kumimssjoni fir-reġjun imsemmi hu ta' 30 % l-iskema tiġi meqjusa bħala kompatibbli f'dan is-sens. Eżempju nru 2 Il-bażi ta' l-iskema: | impjanti, bini + patenti sa 20 % tan-nefqa preċedenti | L-intensità massima ta' l-iskema: | 30 % | In-nefqa eliġibbli għall-din l-iskema tidher jew fil-bażi standard (impjanti, bini) jew fil-lista ta' nefqa fuq l-intanġibbli eliġibbli (patenti). In-nefqa msemmija ta' l-aħħar ma tistax taqbeż il-25 % tal-bażi standard. F'dawn iċ-ċirkostanzi, l-Kummissjoni għandha mingħajr dewmien tikkonsidra l-intensità massima ta' l-iskema, i.e. 30 %. Jekk il-limitu ta' l-intensità awtorizzat mill-Kumimssjoni fir-reġjun imsemmi hu ta' 30 % l-iskema tiġi meqjusa bħala kompatibbli f'dan is-sens. Eżempju nru 3 Il-bażi ta' l-iskema: | bini, impjanti, art + ħażniet sa 50 % ta'n-nefqa preċedenti | L-intensità massima ta' l-iskema: | 30 % | Il-Kummissjoni għandha tikkonsidra l-intensità massima ta'l-iskema mnaqqsa għall-bażi standard, i.e. 30 % × 1,5 = 45 %. Jekk il-limitu ta' l-intensità awtorizzat mill-Kummissjoni fir-reġjun msemmi hu ta' 30 %, l-iskema ma tkunx meqjusa bħala kompatibbli, sakemm l-intensità ma tkunx imnaqqsa għall-30 %/1,5 = 20 %. Ezempju 4 Il-bażi ta' l-iskema: | bini | L-intensità massima ta' l-iskema: | 60 % | Jekk il-limitu reġjonali awtorizzat mill-Kummissjoni hu 30 %, m'hemm xejn li jassigura li l-għajnuna ser tkun kompatiblbi mal-limitu. L-intensità prevista mill-iskema hi, fil-fatt, ogħla mil-limitu reġjonali, imma hi applikata fuq bażi mnaqqsa. L-iskema, għaldaqstant, m'hux ser tkun konsidrata bħala kompatibbli f'dan is-sens, sakemm ma tkunx espressament miżjuda kondizzjoni dwar il-kompattibilità mal-limitu reġjonali applikata mal-bażi kompluta. Il-valur ta' l-NGE hu stabbilit fuq kalkolu tat-taxxa u l-valur attwali biss, ħlief fil-każijiet ta' tipi ta' għajnuna li jeħtieġu trattament speċifiku. Dawn il-kalkoli huma bażati fuq elementi forniti mill-iskema ta' għajnuna jew il-liġi fiskali tal-pajjiż u fuq parametri stabbiliti mill-konvenzjoni. 1.1. Taxxa L-intensità tal-għajnuna għandha tkun kalkolata wara t-taxxa, i.e. wara li tiġi mnaqqsa t-taxxa dovuta fuqha, u b'mod partikolari taxxi fuq il-profitti tal-kumpannija. Din hija l-bażi għall-kelma Għotja Nett Ekwivalenti (NGE), li tirrapreżenta l-għajnuna li tiżdied favur min jirċivieha wara li jitħallsu t-taxxi relevanti, meta wieħed jassumi li l-intrapriża qed tagħmel profitt mill-ewwel sena, sabiex it-taxxa massima tkun imposta fuq l-għajnuna. 1.2. Attwalizzazzjoni Il-valur attwali huwa kalkolat fi stadji varji waqt il-kalkolu tal-valur ta' NGE. L-ewwel, meta l-għajnuna u/jew in-nefqa fuq l-investiment hija mqassma fuq tul ta' żmien, iridu jiġu kunsidrati l-perjodi ta' meta l-għajnuna tingħata u ta' meta ssir in-nefqa. B`konsegwenza ta' dan, in-nefqa ta' l-investiment u r-rati tal-għajnuna huma rappurtati, permezz ta' kalkolu tal-valur attwali, fl-aħħar tas-sena li fiha l-intrapriża għamlet l-ewwel deprezzament tagħha. It-tieni, l-valur attwali huwa kalkolat fuq il-vantaġġi li jirċievu meta jitħallas lura s-self ssussidjat, jew taxxa tkun imposta fuq l-għotja. Ir-rata wżata f'dawn il-każijiet hi r-rata ta' referiment/attwalizzazzjoni stabbilita mill-Kummissjoni għal kull Stat Membru. Barra milli tiġi wżata bħala rata ta' attwalizzazzjoni, hi wżata ukoll sabiex jiġi kalkolat is-sussidju fuq l-imgħax, fuq self b'imgħax baxx. 1.3. Każijiet speċifiċi Barra mill-kalkolazzjonijiet tat-taxxa u ta' l-attwalizzazzjoni msemmijin hawn fuq, ċerti tipi ta' għajnuna jirrikjedu proċedura partikolari. F'każ ta' għajnuna għall-kiri ta' bini, l-għajnuna hi kalkolata billi jitnaqqsu d-differenzi bejn il-kera mħallsa mill-intrapriża u l-kera teoretika ekwivalenti għar-rata ta' riferiment applikata għall-valur tal-bini, flimkien ma ammont li jikkorrispondi għad-deprezzament tal-bini fis-sena msemmija. Metodu similari huwa użat għall-għajnuna għall-kiri finanzjarju [3]. Fil-każ ta' għajnuna għall-kiri ta' art, il-kera teoretika hi kalkolata fuq il-bażi tar-rata ta' riferiment, bir-rata ta' l-inflazzjoni mnaqqsa, u miżjuda mal-valur ta' l-art. 2. GĦOTJA NETTA EKWIVALENTI TA' L-GĦAJNUNA GĦALL-INVESTIMENT FIL-FORMA TA' GĦOTJA GĦALL-KAPITAL 2.1. Ġenerali Għajnuna għall-investiment fil-forma ta' għotja għall-kaptital mogħtija lill-intrapriża hi l-ewwel espressa bħala perċentwali ta' l-investiment, b'mod li tirrappreżenta l-għotja nominali ekwivalenti jew l-għotja gross ekwivalenti. Skond il-metodu ta' stima komuni, l-għotja nett ekwivalenti (NGE) tal-għajnuna tikkonsisti fil-benefiċċju li jiżdied lejn min qed jirċieviha wara li tkun tħallset it-taxxa fuq il-profitt tal-kumpanija. F'ħafna mill-każijiet, l-għotjiet ma jkunux taxxabbli fihom infushom, imma jkunu mnaqqsin mill-valur ta' l-investiment deprezzat. Dan ifisser li l-investitur jiddeprezza ammont dejjem iżgħar kull sena milli kieku dan ma rċeviex l-għajnuna. Minħabba li l-ammonti tad-deprezzament huma mnaqqsa mill-profitti taxxabbli, għotja tkabbar il-proporzjon li Stat jiġbor kull sena fil-forma ta' taxxa fuq il-profitti ta' kumpannija. Il-metodu ta' l-intaxxar imsemmi hawn fuq, li jikkonsisti f'li tiżdied l-għotja għall-profitti skond id-deprezzament, hija l-iżjed sistema użata b'mod komuni fl-Istati Membri kollha, imma metodi ta' intaxxar oħrajn jistgħu jinstabu fi skemi oħra. 2.2. Eżempji ta' kalkolazzjoni Eżempju nru 1: | L-għajnuna m'hijiex soġġetta għat-taxxa | Fl-Istati Membri kollha, l-għotjiet huma ġeneralment imniżżla fil-kontijiet bħala dħul u huma soġġetti għat-taxxa. Jista' jkun, madankollu, partikolarment fil-każ ta' tipi ta' R&D li dawn ikunu eżentati mit-taxxa. F'dan il-każ, l-NGE huwa ekwivalenti għall-għotja nominali. Eżempju nru. 2: | L-investiment jinvolvi kategorija waħda biss ta' nefqa u l-għotja hi soġġetta totalment għat-taxxa fl-għeluq ta' l-ewwel snin finanzjarji | Dan ifisser li l-għotja totali hi soġġetta għal taxxa fuq il-profitti ta' korpijiet ġuridiċi mill-ewwel sena ‘l quddiem. Din il-konvenzjoni m'hijiex waħda eżaġerata, meta wieħed jiftakar li d-ditti, li ġeneralment jirreġistraw telf fl-ewwel ftit snin ta' l-operat tagħhom, jistgħu jmexxu ‘l quddiem it-telf tagħhom għal ħafna snin finanzjarji. Sabiex jkun ikkalkolat l-NGE ta' għotja, l-ammont ta' taxxa imposta hi mnaqqsa minnha. Eżempju: | investiment: 100 | għotja nominali:20 | rata ta' taxxa: 40,0 % | It-taxxa imposta fuq l-għotja hi b'hekk 20 × 40 % = 8 L-NGE għandu jkun: (20 - 8)/100 = 12 % Eżempju nru. 3: | L-investiment jinvolvi kategorija waħda ta' nefqa u l-għotja hi soġġetta għal taxxa fuq bażi lineari fuq medda ta' ħames snin. | L-għotja, hawnhekk, hi soġġetta għal taxxa fi proporzjonijiet indaqs fuq medda ta' ħames snin. Wieħed minn ħamsa tal-għajnuna għandu b'hekk jiġi miżjud mal-profitti ta' kull sena għal ħames snin. Sabiex jkun ikkalkolat l-NGE, l-ammonti mraħħsa ta' taxxa imposta kull sena fuq wieħed minn kull ħamsa taħt l-arranġamenti tat-taxxa applikabbli huma mnaqqsa mill-għotja. Eżempju: | investiment: 100 | għotja nominali: 20 | rata ta' taxxa: 40,0 % | rata ta' tnaqqis: 8 % | L-Iskeda hawn taħt turi kif huma kkalkolati t-taxxi imposti kull sena u l-valuri mnaqqsa: Perjodu | Taxxa imposta fuq l-għotja | Rata ta' attwalizzazzjoni | Valur ta' l-attwaliazzazzjoni | | (1) | (2) | (1) × (2) | Għeluq l-1 sena | (20/5) X 40 % | 1,0 | 1,600 | Għeluq it-2 sena | (20/5) X 40 % | 1/(1 + 0,08)1 | 1,481 | Għeluq it-3 sena | (20/5) X 40 % | 1/(1 + 0,08)2 | 1,372 | Għeluq ir-4 sena | (20/5) X 40 % | 1/(1 + 0,08)3 | 1,270 | Għeluq il-5 sena | (20/5) X 40 % | 1/(1 + 0,08)4 | 1,176 | Total | 6,900 | It-total fl-aħħar kolonna jirrappreżenta s-somma tat-taxxi mnaqqsa u imposti kull sena. Dan għandu jiġ imnaqqas mill-għotja nominali sabiex ikun ikkalkolat l-għotja netta ekwivalenti. B'dan, l-NGE huwa: (20 - 6,9)/100 = 13,1 % Nota: It-taxxa imposta fuq l-għotja hi mnaqqsa fl-għeluq ta' l-ewwel sena fuq li wieħed jassumi li din hi d-data meta l-impriża tagħmel l-ewwel deprezzament tagħha. Eżempju nru. 4: | L-investiment għandu tlett kategoriji ta' nefqa għall-kapital: art, bini u impjanti, intaxxati fuq skali ta' żmien differenti | It-tlett tipi tan-nefqa jagħmlu dak li hu magħruf bħala l-bażi standard għall-għajnuna. In-nefqa hi maqsuma fil-bażi standard għall-għajnuna billi tintuża sistema ta' skomposizzjoni li hi differenti għall-kull Stat Membru, kif jidher fl-iskeda li jmiss. | Art | Bini | Impjanti | Il-Belġju | 5 | 40 | 55 | Il-Ġermanja | 5 | 30 | 65 | Franza | 5 | 50 | 45 | L-Italja | 5 | 30 | 65 | Il-Lussemburgu | 5 | 50 | 45 | L-Olanda | 5 | 40 | 55 | Ir-Renju Unit | 10 | 20 | 70 | Id-Danimarka | 5 | 45 | 50 | Il-Greċja | 3 | 27 | 70 | Spanja | 5 | 40 | 55 | L-Irlanda | 5 | 50 | 45 | Il-Portugall | 3 | 25 | 72 | Awstrija | 5 | 30 | 65 | il-Finlandja | 1 | 19 | 80 | l-Isvezja | 5 | 45 | 50 | Dawn il-kriterji huma wżati sabiex jiġi kkalkolat l-NGE teoretiku taħt l-iskemi ta' l-għajnuna. Fil-każijiet individwali ta' għajnuna, min-naħa l-oħra, jiġu wżati t-tqassim attwali ta' l-iskomposizzjoni tat-tlett kategoriji ta' nefqa fil-bażi standard. Minħabba li l-iskala taż-zmien li fuqha għotja tkun soġġetta għat-taxxa hi differenti skond il-kategorija tan-nefqa, l-ewwel pass hu li l-għotja tkun allokata b'mod proporzjonali fost l-oġġetti li jifformaw il-bażi ta' l-għajnuna. Il-pass li jmiss hu li jkunu kalkolati l-ammonti imposti bħala taxxa, separatament għall-kull kategorija ta' nefqa (l-kalkolazzjonijiet huma l-istess bħall dawk msemmija fl-eżempju nru. 3). Fl-aħħar, it-taxxi huma mnaqqsa mill-għotja nominali sabiex tasal għall-NGE: NGE = | Għotja nominali bit-tnaqqis ta': | | It-taxxa imposta fuq l-għajnuna allokata għall-artIt-taxxa imposta fuq l-għajnuna allokata għall-biniIt-taxxa imposta fuq għajnuna allokata għall-impjant | Eżempju: | investiment: 100 | li minnu: | art: 3 mingħajr il-possibilità ta' deprezzamentbini: 33 deprezzament lineari fuq medda ta' 20 senaimpjant: 64 deprezzament b'rata li tonqos b'mod fiss fuq medda ta' 5 snin | | | għotja nominali: 20 | | rata ta' taxxa: 55 % | | rata ta' tnaqqis: 8 % | Sabiex tkun ikkalkolata t-taxxa fuq l-għajnuna allokata għall-art B'mod ġenerali, l-art m'hix soġġetta għal deprezzament. Jekk wieħed jassumi li l-għajnuna hija soġġetta għat-taxxa bl-istess rata tad-deprezzament tagħha, l-għajnuna mogħtija għall-art m'hijiex taxxabbli u għaldaqstant l-ebda taxxa m'għandha titnaqqas mill-għotja magħmlula fir-rigward ta' l-art. Sabiex tkun kalkolata t-taxxa fuq l-għajnuna allokata għall-bini Jekk wieħed jassumi li l-għajnuna allokata għall-bini għandha tkun soġġetta għat-taxxa ta' porzjon ugwali għall-istess rata tad-deprezzament, i.e iżjed minn 20 sena: - l-għotja nominali allokata għall-bini tkun: 20 × 33 % = 6,6 - kull sena, l-porzjon ta' l-għotja inkluża fil-profitti tkun: 6,6/20 = 0,33 - l-ammont ta' taxxa imposta fuq dak il-porzjon tkun: 0,33 × 55 % = 0,18 Ikun dovut ammont ta' 0,18 mill-profitti kull sena għal 20 sena fir-rigward ta' għotja magħmula għall-bini. Jekk dawn is-serje ta' ammonti jiġu attwalizzati fl-għeluq ta' l-ewwel sena (l-istess tip ta' kalkolazzjoni kif hemm fl-iskeda, fl-eżempju nru. 3), it-total tat-taxxa imposta fil-perjodu ta' l-għotja għall-bini tkun ta'1,925. Sabiex tkun ikkalkolata t-taxxa fuq l-għajnuna allokata għall-impjanti Jekk nassumu li l-għajnuna allokata għall-impjanti għandha tkun soġġetta għat-taxxa bl-istess rata tad-deprezzament, i.e, billi jintuża il-metodu b'rata li tonqos b'mod fiss, fuq medda ta' ħames snin, bir-rati li ġejjin: 40 %, 24 %, 14,4 %, 10,8 % u 10,8 %. Kontrarju għall-bini, ir-rata ta' taxxa hawnhekk hija differenti kull sena. Għaldaqstant, it-taxxa għandha tiġi kkalkolata sena b'sena. Is-sehem ta' l-għotja nominali allokata għall-impjant hu ta' 20 × 64 % = 12,8. Sabiex tkun kalkolata t-taxxa imposta Perjodu | Taxxa imposta fuq l-għotja | Rata ta' attwalizzazzjoni | valur ta' attwalizzazzjon | | (1) | (2) | (1) × (2) | iGħeluq l-1 sena | 12,8 X 40 % X 55 % | 1,0 | 2,816 | Għeluq it-2 sena | 12,8 X 24 % X 55 % | 1/(1 + 0,08)1 | 1,564 | Għeluq it-3 sena | 12,8 X 14,4 % X 55 % | 1/(1 + 0,08)2 | 0,869 | Għeluq ir-4 sena | 12,8 X 10,8 % X 55 % | 1/(1 + 0,08)3 | 0,604 | Għeluq il-5 sena | 12,8 X 10,8 % X 55 % | 1/(1 + 0,08)4 | 0,559 | Total | 6,412 | Sabiex ikun ikkalkolat l-NGE: għotja nominali | 20 | naqqas: | it-taxxa imposta fuq l-għajnuna allokata għall-art | 0 | it-taxxa imposta fuq l-għajnuna allokata għal bini | -1,925 | x | | it-taxxa imposta fuq l-għajnuna allokata għall-impjanti | -6,412 | NGE | 11,6 % | Noti: 1. It-Tassazzjoni tal-għotjiet, imsemmija fil-metodu komuni għall-istima tal-għajnuna hi regolata kemm bil-liġijiet ta' l-Istati Membri relevanti, kif ukoll b'arranġamenti speċjali magħmula taħt l-iskema relevanti. 2. Sabiex tkun determinata NGE, huwa għalhekk neċessarju li jkun hemm informazzjoni preċiża dwar: - l-iskala tar-rati tat-taxxa fuq il-profitti fil-pajjiż konċernat, - ir-regoli tad-deprezzament fis-seħħ, jew il-metodu speċifiku sabiex l-għajnuna tiġi nkoporata mal-profitt mogħti mill-iskema relevanti. 3. GĦOTJA NETTA EKWIVALENTI TAL-GĦAJNUNA GĦALL-INVESTIMENT FIL-FORMA TA' SELF B'RATA SUSSIDJATA 3.1. Ġenerali Għajnuna għall-investiment mogħtija lill-impriża fil-forma ta' self b'rata sussidjata hi l-ewwel espressa bħala n-numru ta' punti perċentwali ta' l-iskont magħmul, i.e. id-differenza bejn ir-rata ta' riferiment u r-rata imposta mingħand min isellef. L-uniku effett ta' l-iskont fuq l-imgħax hu li jnaqqas ir-rata imposta fuq l-imgħax, minħabba li wieħed jassumi li l-ħlas lura fuq il-kapital huwa magħmul bl-istess mod sew jekk ir-rata ta' imgħax hi waħda normali jew waħda mnaqqsa. Il-benefiċċju miksub mill-ħlas lura tas-self hu espress bħala perċentwali ta' l-investiment, fejn jidħlu għotjiet għall-kapital. Dan jagħti l-għotja nominali ekwivalenti jew l-għotja gross ekwivalenti. Dan ma jirrappreżentax il-benefiċċju finali li l-impriża tieħu mis-sussidju fuq l-imgħax. Minħabba li r-rati tal-ħlas lura għall-imgħax jistgħu jkunu mnaqqsa mill-profitti taxxabbli, sussidju fuq l-imgħax ifisser it-telf ta' parti mill-benefiċċju fuq it-taxxa billi jiżdied is-sehem li jieħu l-Istat fil-forma ta' taxxa fuq il-profitti tal-kumpannija. Konsegwentement, l-għotja netta ekwivalenti (NGE) hi kalkolata billi titnaqqas t-taxxa imposta mill-Istat fuq iż-żieda fil-profitti taxxabbli mill-għotja gross ekwivalenti, li tkun attribwita għall-iskont. Bħal fil-każ ta' għotja, l-NGE ta' self issussidjat hu bażat fuq elementi fornuti jew mill-iskema ta' għajnuna jew mill-liġi fuq it-taxxa tal-pajjiż relevanti, flimkien ma fatturi oħrajn stabbiliti mill-konvenzjoni. L-elementi li ġejjin huma bżonnjużi sabiex ikun ikkalkolat l-NGE ta' investiment fil-forma ta' self issussidjat: - perjodu tas-self, - tul tal-moratorium, i.e. il-perjodu inizjali fejn m'hemm bżonn jsir l-ebda ħlas lura fuq is-self, l-imgħax jiġi mħallas fuq l-ammont totali tas-self prinċipali, - n-numru tal-punti perċentwali ta' l-iskont, - it-tul taż-żmien ta' l-iskont, li mhux neċċessarjament l-istess bħas-self, - l-ammont tas-self bħala perċentwali jew porzjon ta' l-investiment, - ir-rata ta' riferiment/skont, - ir-rata tat-taxxa. Huwa neċessarju li t-termini tal-ħlas lura tas-self ikunu magħrufa. F'ħafna mill-każijiet is-self ikun imħallas fuq bażi lineari, f'porzjoni ugwali, bl-imgħax dovut fuq il-bilanċ rimanenti. Il-ħlas lura jista' jkun okkażjonalment magħmul b'rati annwali fissi, u f'dan il-każ dawn għandhom jkunu meqjusa meta jiġi kalkolat l-NGE. 3.2. Eżempji ta' kalkolazzjoni Eżempju nru 1 1. Parametri - is-self magħmul għal għaxar snin, bi ħlas lura lineari u mingħajr moratorium, - l-iskont hu ta' tlett punti perċentwali fiż-żmien kollu tas-self, - is-self hu ta' 40 % ta' l-investiment, - ir-rata ta' referenza/skont hi ta' 8 %, - ir-rata ta' taxxa hi ta' 35 %. 2. Kalkolazzjoni ta' l-element ta' għotja unitarja L-element ta' għotja unitarja ifisser għotja nominali ekwivalenti għal punt wieħed perċentwali ta' skont fuq l-imgħax fuq self magħmul fuq 100 % ta' l-investiment, wara li jitqiesu l-karatteristiċi tal-għajnuna użati bħala parametri. Huwa kalkolat kif ġej: Għeluq is-sena Nru. | Self: Bilanċ rimanenti | 1-punt ta' skont | Benefiċċju miksub | rata ta' attwalizzazzjoni | valur ta' attwalizzazzjoni [4] | | (1) | (2) | (1) × (2) | (3) | (1) × (2) × (3) | 1 | 100 | 1 % | 1 | 1/(1 + 0,08)1 | 0,926 | 2 | 90 | 1 % | 0,9 | 1/(1 + 0,08)2 | 0,772 | 3 | 80 | 1 % | 0,8 | 1/(1 + 0,08)3 | 0,635 | 4 | 70 | 1 % | 0,7 | 1/(1 + 0,08)4 | 0,515 | 5 | 60 | 1 % | 0,6 | 1/(1 + 0,08)5 | 0,408 | 6 | 50 | 1 % | 0,5 | 1/(1 + 0,08)6 | 0,315 | 7 | 40 | 1 % | 0,4 | 1/(1 + 0,08)7 | 0,233 | 8 | 30 | 1 % | 0,3 | 1/(1 + 0,08)8 | 0,162 | 9 | 20 | 1 % | 0,2 | 1/(1 + 0,08)9 | 0,100 | 10 | 10 | 1 % | 0,1 | 1/(1 + 0,08)10 | 0,046 | element ta' għotja unitarja: | 4,112 | 3. Kalkolazzjoni ta' l-għotja nett ekwivalenti L-għotja netta ekwivalenti hija miksuba sepliċiment billi l-element ta' għotja unitarja jiġi moltiplikat mal-karatteristiċi tal-għajnuna mogħtija (tlett punti ta' skont, 40 % kwota, porzjon mhux taxxabbli ta' l-għajnuna: (1 - 35 %): NGE = 4,112 × 3 × 40 % × = 3,21 % Eżempju nru 2 1. Parametri Il-parametri huma l-istess bħal dawk ta' l-Eżempju 1 imma b'moratorium ta' sentejn mill-ħlas lura. Dan ifisser li l-kapital m'huwiex imħallas lura fi żmien sentejn. Is-self magħmul fuq għaxar snin għandu b'hekk inkun imħallas lura fi tmien porzjonijiet mit-tielet sal-għaxar sena. L-imgħax jitħallas lura waqt l-għaxar snin fuq il-bilanċ rimanenti. 2. Kalkolazzjoni ta' l-element ta' għotja unitarja Għeluq is-sena Nru | Self: bilanċ rimanenti | 1-punt ta' skont | Benefiċċju miksub | Rata ta' attwalizzazzjoni | valur ta' l-attwalizzazzjoni [5] | | (1) | (2) | (1) × (2) | (3) | (1) × (2) × (3) | 1 | 100 | 1 % | 1 | 1/(1 + 0,08)1 | 0,926 | 2 | 100 | 1 % | 1 | 1/(1 + 0,08)2 | 0,857 | 3 | 100 | 1 % | 1 | 1/(1 + 0,08)3 | 0,794 | 4 | 87,5 | 1 % | 0,875 | 1/(1 + 0,08)4 | 0,643 | 5 | 75,0 | 1 % | 0,750 | 1/(1 + 0,08)5 | 0,510 | 6 | 62,5 | 1 % | 0,625 | 1/(1 + 0,08)6 | 0,394 | 7 | 50 | 1 % | 0,500 | 1/(1 + 0,08)7 | 0,292 | 8 | 37,5 | 1 % | 0,375 | 1/(1 + 0,08)8 | 0,203 | 9 | 25,0 | 1 % | 0,250 | 1/(1 + 0,08)9 | 0,125 | 10 | 12,5 | 1 % | 0,125 | 1/(1 + 0,08)10 | 0,058 | L-element ta' l-għotja unitarja: | 4,802 % | 3. Sabiex tkun ikkalkolata l-għotja netta ekwivalenti Bħall-Eżempju nru 1, element ta' l-għotja unitarja huwa moltiplikat man-numru ta' punti ta' skont, il-proporzjon tan-nefqa koperta bis-self u l-kompliment lill-unita' tar-rata tat-taxxa: NGE = 4,802 × 3 × 40 % × = 3,75 % Nota: Għandu jidher li, r-rimanenti jkun ugwali, r-riżultat ta' introduzzjoni ta' moratorium mill-ħlasijiet lura mill-kapital huwa li jiżdied l-NGE. Il-moratorium ikabbar il-bilanċ dovut kull sena u b'hekk, il-benefiċċju attribwit għall-iskont u, konsegwentement, l-element ta' għotja unitarja. Eżempju 3 1. Parametri L-istess fatti bħall ta' Eżempju nru 2, imma s-self għandu jitħallas lura f'rati annwali kostanti. F'dan il-każ, il-metodu tal-kalkolazzjoni ivarja b'mod fondamentali minn dak użat fiż-żewġ eżempji hawn fuq: l-ewwel ir-rati "normali" annwali mingħajr l-iskont fuq l-imgħax huma kalkolati, imbagħad ir-rati bl-iskont; id-differenza bejn dawn iż-żewġ serji hi stabbilita sena b'sena u r-riżultati attwalizzati sabiex tinkiseb l-għotja ekwivalenti. 2. Sabiex tkun kalkolata l-għotja ekwivalenti Ir-rati annwali kostatnti, espressi bħala perċentwali tas-self, huma kalkolati kif ġej: A = i/ , r = 1/ i huwa r-rata ta' l-imgħax u n-numru ta' snin li fuqhom ikkalkolata r-rata tal-ħlas lura. Il-kalkolazzjonijiet hawn taħt huma bbażati fuq self ta' 100 unità: Sena | Rati normali | Rati annwali skontati | Benefiċċju miksub | Rata ta' attwalizzazzjoni | Valur ta' l-attwalizzazzjoni [6] | | (1) | (2) | (3) | (4) | (3) × (4) | 1 | 8 | 5 | 3 | 1/(1 + 0,08)1 | 2,778 | 2 | 8 | 5 | 3 | 1/(1 + 0,08)2 | 2,572 | 3 | 17,401 | 15,472 | 1,929 | 1/(1 + 0,08)3 | 1,532 | 4 | 17,401 | 15,472 | 1,929 | 1/(1 + 0,08)4 | 1,418 | 5 | 17,401 | 15,472 | 1,929 | 1/(1 + 0,08)5 | 1,313 | 6 | 17,401 | 15,472 | 1,929 | 1/(1 + 0,08)6 | 1,216 | 7 | 17,401 | 15,472 | 1,929 | 1/(1 + 0,08)7 | 1,126 | 8 | 17,401 | 15,472 | 1,929 | 1/(1 + 0,08)8 | 1,042 | 9 | 17,401 | 15,472 | 1,929 | 1/(1 + 0,08)9 | 0,965 | 10 | 17,401 | 15,472 | 1,929 | 1/(1 + 0,08)10 | 0,894 | Għotja ekwivalenti: | 14,85 % | 3. Sabiex tkun kalkolata l-għotja nett ekwivalenti L-għotja netta ekwivalenti hi miksuba billi l-għotja ekwivalenti tiġi moltiplikata mal-proporzjon, imbagħad jitnaqqas il-porzjon impost bħala taxxa: NGE = 14,85 × 40 % × = 3,86 % Nota: Jekk m'hemmx moratorium mil-ħlas lura, l-NGE kalkolat bl-istess mod hu ta' 3,41 %. 3.3. Formula sabiex ikun ikkalkolat l-NGE ta' self issussidjat Il-metodi preċedenti, li jistgħu jiġu maqlubin faċilment fi spreadsheet, jagħmlu l-kalkolazzjonijiet ta' NGE ta' self b'rata ta' b'imgħax baxx skond il-karatteristiċi ta' kull każ possibbli. F'każijiet standard, l-NGE jista' wkoll jiġi kalkolat direttament permezz tal-formulae li ġejjin. 1. Termini i hija r-rata ta' referenza għal kull interval u r = 1/(1 + i) i' hija r-rata sussidjata għall kull interval tal-ħlas lura u r' = 1/(1 + i') P huwa l-perjodu (fin-numru ta' intervalli tal-ħlas lura) tas-self Q huwa l-proporzjon T hijar-rata ta' taxxa F huwa l-perjodu, fin-numru ta' intervalli, tal-moratorium mill-ħlas tas-somma prinċipali: waqt il-moratorium, jitħallas biss l-imgħax fuq is-self, b'rata ssussidjata. (F = 0 fejn m’hemm l-ebda moratorium) 2. Hlas lura lineari NGE = Q i i r – r i × P – F 3. Hlas lura f’rati kostanti annwali NGE = Q i' i 1 – r + r – r 1 – r' P–F [1] Ghajnuna tat-taxxa tista' tkun kunsidrata bhala ghajnuna konnessa ma investiment f'kazi fejn ikun bazat fuq ammont investit fir-regjun. Minbarra dan, kwalunkwe ghajnuna tat-taxxa tista' tkun konnessa ma' l-investiment jekk wiehed jistipula limitu bhala percentwali ta' l-ammont investit fir-regjun. Fejn l-ghotja ta' ghajnuna tat-taxxa tinqasam fuq diversi snin, kwalunkwe bilanc li jifdal sa l-ahhar ta' sena stabbilita jista' jghaddi ghas-sena ta' warajha u jizdied skond ir-rata ta' referenza. [2] Is-sistema ghal kalkolazzjoni mill-gdid ta' intensitajiet ma tapplikax ghall-investimenti intangibbli li ssir referenza ghalihom f'punt 4.6 tat-test generali. [3] Ghandu jkun innotat li l-ispiza assocjata max-xiri ta' l-art jew tal-bini mill-kumpannija li tikri tista' tkun kunsidrata bhala eligibbli, dment li ssir dimostrazzjoni tal-htiega ghall-ghajnuna in-kwistjoni. [4] Ir-roħs jibda fil-bidu ta' Kull sena. [5] Ir-roħs jibda fil-bidu ta' Kull sena. [6] Ir-roħs jibda fil-bidu ta' Kull sena. -------------------------------------------------- ANNESS II GĦAJNUNA SABIEX TIKKOMPENSA GĦAN-NEFQA ADDIZJONALI GĦAT-TRASPORT FIR-REĠJUNI LI JIKKWALIFIKAW GĦALL-ESENZJONI TAĦT L-ARTIKOLU 92(3)(Ċ) FUQ IL-BAŻI TA' L-EŻAMI TAD-DENSITA' TAL-POPOLAZZJONI Kondizzjonijiet li għandhom ikunu sodisfatti - l-għajnuna tista' sservi biss sabiex tikkompensa għan-nefqa addizzjonali għat-trasport. L-Istati Membri relevanti għandhom juru li l-kompensazzjoni hi neċessarja għal-raġunijiet oġġettivi. Qatt ma jista' jkun hemm kompensazzjoni żejda. Għandu jingħata każ ta' skemi oħrajn ta' għajnuna għat-trasport, - l-għajnuna tista' tingħata biss għal nefqa addizzjonali ta' transport tal-merkanzija fil-fruntieri interni nazzjonali tal-pajjiz relevanti. Din ma tistax titħalla li sservi bħala għajnuna għall-esportazzjoni, - l-għajnuna għandha tiġi kwantifikata minn qabel fuq il-bażi tal-proporzjon tal-għajnuna għall-kull kilometru magħmul jew fuq il-proporzjon ta' għajnuna għall-kull kilometru magħmul flimkien ma' għajnuna għall-piz ta' kull unità, u għandu jsir rapport annwali li juri, fost affarijiet oħra, it-tħaddim tal-porzjon jew tal-porzjonijiet, - l-istima tan-nefqa addizjonali għandha tkun bażata fuq l-iżjed forma ekonomika tat-trasport u wkoll, l-iqsar rotta bejn il-post fejn il-merkanzija tiġi prodotta, jew ipproċessata u l-post ta' fejn isir il-bejgħ, - l-għajnuna tista' tingħata biss lill-ditti li jinsabu f'żoni li jikkwalifikaw għall-għajnuna reġjonali fuq il-bażi ta' eżami ġdid tad-densità tal-populazzjoni. Dawn iż-żoni għandhom essenzalment ikunu reġjuni ġeografiċi tal-livelli III NUTS li għandhom densità tal-populazzjoni ta' inqas minn 12,5 abitant għall-kull kilometru kwadru. Madankollu, jista jkun hemm flessibilità fl-għażla taż-żoni, skond il-limitazzjonijiet msemmija hawn taħt: - il-flessibilità fl-għażla taż-żoni ma tistax tfisser żieda fil-populazzjoni koperta mill-għajnuna għat-trasport, - il-partijiet tar-reġjuni li jiffurmaw parti mil-livell III NUTS li jikkwalifikaw għall-flessibilità għandhom ikollhom densità tal-populazzjoni ta' inqas minn 12,5 abitanti għall-kull kilometru kwadru, - dawn għandhom ikunu żoni kontigwi mar-reġjuni li jiffurmaw parti mill-livell III NUTS li jissodisfaw l-eżami tad-densità tal-populazzjoni, - il-populazzjoni tagħhom għandha tibqa' baxxa meta komparata mal-kopertura totali tal-għajnuna għat-trasport, - ma tistax tingħata għajnuna għal transport jew trasferiment tal-prodotti tal-kummerċ mingħajr ma jkollhom lokalità alternattiva (prodotti ta' estrazzjoni, ċentrali ta' l-enerġija idroelettriċi eċċ.), - Għajnuna għat-trasport lil ditti f'industriji li huma meqjusa bħala sensittivi mill-Kummissjoni (tal-vetturi bil-mutur, fibri sintetiċi, tarzni tal-bini tal-vapuri u azzar) għandhom dejjem jiġu notifikati bil-quddiem u huma soġġetti għal-linji gwida ta' l-industria li jkunu fis-seħħ. -------------------------------------------------- ANNESS III METHODU SABIEX JIĠU STABBILITI L-LIMITI TAL-KOPERTURA TAD-DEROGA TAĦT L-ARTIKOLU 92(3)(Ċ) FUQ IL-POPULAZZJONI 1. Il-Kummissjoni l-ewwel tistabbilixxi limitu ġenerali fuq kemm l-għajnuna reġjonali għandha tkopri fil-Komunità. Dan jistabbilixxi l-perċentwali massimu tal-popolazzjoni li jistgħu flimkien ikopru r-reġjuni eliġibbli għad-deroga reġjonali sabbilita bl-Artikolu 92(3) fil-Komunità. 2. Ir-reġjuni eliġibbli taħt d-deroga ta' l-Artikolu 92(3)(a), għall-għajnuna reġjonali, u l-kopertura ġenerali li dawn għandhom fil-livell tal-Komunità, huma stabbiliti b'mod eżoġenu u awtomatiku bl-applikazzjoni tal-kriterju ta' 75,0 % tal-GDP per capita espressi bħala standards tal-kapaċità għall-infiq (PPS). Id-deċiżjoni tal-Kumissjoni fuq il-limitu ġenerali, b'hekk b'mod simultanju jistabbilixxi l-limiti fuq il-koperta tad-deroga ta' l-Artikolu 92(3)(ċ) fuq il-livell tal-Komunità. Il-limitu stabbilit bl-Artikolu 92(3)(ċ) huwa miksub billi titnaqqas il-populazzjoni tar-reġjuni eliġibbli għad-deroga ta' l-Artikolu 92(3)(a) mil-limitu ġenerali. 3. Id-distribuzzjoni tal-limitu tal-Komunità ta' l-Artikolu 92(3)(ċ) bejn l-Istati Membri differenti hija magħmula permezz ta' pjanta ta' distribuzzjoni (ara taqsima I), li tieħu ħsieb ta'disparitajiet reġjonali f'kuntest nazzjonali u tal-Komunità. Ir-riżultati miksuba huma korreġuti sabiex jirriflettu aspetti oħrajn (ara taqsima II). 1. PJANTA' TA' DISTRIBUZZJONI 4. Il-pjanta ta' distribuzzjoni tal-limitu tal-Komunità għall-Artikolu 92(3) (ċ) hija kalkolata fuq il-bażi tal-popolazzjoni tar-reġjuni li, fuq livell nazzjonali, għandhom disparitajiet minimi fil-GDP/PPS u/jew n-nuqqas ta' impiegi, stabbiliti skond ċerti limiti (ara punt 5). L-unità ġeografika użata hija l-livell III NUTS. Għal kull reġjun NUTS III, valur medju fuq medda ta' tlett snin huwa kalkolat għall-GDP/PPS per capita u indiċi tal-qagħad. Il-GDP/PPS per capita u l-indikaturi tar-rata ta' qagħad huma forniti mill-Eurostat. 5. Il-limiti msemmija hawn fuq huma kalkolati għal kull wieħed miż-żewġ kriterji (GDP/PPS per capita u l-qagħad), u għal kull Stat Membru konċernat. Il-kalkolazzjoni ssir fuq żewġ stadji. L-ewwel stadju jistabbilixxi limitu bażiku identiku għall-Istati Membru kollha, stabbilit bħala 85 għall GDP per capita u 115 għar-rata ta' qagħad. It-tieni stadju, il-limiti bażiċi huma stabbiliti sabiex jirriflettu s-sitwazzjoni relattiva ta' kull Stat Membru mqabbel mal-medja tal-Komunità. Il-formula applikata hi kif ġej: Limitu = × Limitu bażiku + Limitu bażiku × 100Indiċi Ewropew meta l-indiċi Ewropew jesprimu l-pożizzjoni ta' l-Istati Membri differenti, bħala qagħad jew GDP/PPS per capita, bħala perċentwali tal-medja tal-Komunità korrispondenti. L-indiċi Ewropej huma kalkolati bħala valur medju fuq l-istess medda ta' tlett snin bħall-indiċi reġjonali. B'hekk, aktar mas-sitwazzjoni ta' Stat Membru hija favorevoli fejn jidħol il-qagħad jew il-livell tal-ħajja, aktar ser ikunu selettivi l-limiti użati għad-distribuzzjoni tal-limiti fuq il-koperta ta' 92(3)(ċ) u vice-versa. Madankollu, sabiex il-kriterju tal-qagħad ma jkunx wisq rigoruż, il-limitu korrispondenti hu soġġett għal-mhux aktar minn 150. Dan jiffaċilita l-għotja tal-għajnuna reġjonali fl-Istati Membri li juru disparitajiet konsiderevoli fil-qagħad domestiku imma li ma jkunux jidhru daqshekk sfavorevoli fil-livell tal-Komunità. Minħabba li d-differenzi osservati bejn l-Istati Membri fejn jidħol il-limitu tal-GDP/PPS per capita huma zgħar, ma kienx meqjus bħala neċessarju li jiġi stabbilit livell minimu. 6. L-indiċi reġjonali jkunu mqabbla mal-limiti imsemmija hawn fuq, b'hekk jagħmluha possibbli li jiddeterminaw jekk ir-reġjun konċernat jurix disparità suffiċjenti sabiex jittieħdu f'konsiderazzjoni fil-kalkolu tal-pjanta ta' distribuzzjoni. Il-popolazzjoni tar-reġjuni li m'humiex eliġibbli għall-għajnuna reġjonali taħt id-deroga ta' l-Artikolu 92(3)(a) u li juru disparità bejn ir-reġjuni suffiċjenti meta mqabbla ma ta' l-anqas waħda miż-żewġ limiti imsemmijin hawn fuq, huwa miġbur flimkien għal kull Stat Membru. Il-pjanta tad-distribuzzjoni għall-limitu tal-Komunità ta' l-Artikolu 92(3)(ċ) huwa stabbilit bħala s-sehem ta' kull Stat Membru tal-populazzjoni korrispondenti tal-Komunità. 7. Bla ħsara għall-korrezjonijiet imsemmija hawn fuq, il-limitu tal-popolazzjoni għall-kull Stat Membru taħt id-deroga ta' l-Artikolu 92(3)(ċ) huwa kalkolat bl-applikazzjoni diretta tal-pjanta ta' distribuzzjoni, i.e. billi l-limitu tal-Komunità taħt l-Artikolu 92(3)(ċ), espress f'termini tal-popolazzjoni, jiġi moltiplikat mas-sehem ta' l-Istat Membru konċernat fis-somma totali miskuba. 2. KORREZZJONIJIET 8. Ir-riżultati miksuba huma korreġuti, jekk dan hu neċessarju, sabiex: - jiggarantixxu lil kull Stat Membru li l-popolazzjoni megħjuna bid-deroga 92(3)(ċ) hi ta' l-anqas ugwali għall 15 % u ma taqbisx 50 % tal-popolazzjoni li mhix koperta bid-deroga 92(3)(a), - jintlaħaq, f'kull Stat Membru, livell suffiċjenti sabiex jinkludi r-reġjuni kollha li jkunu għadhom kemm tilfu l-istatus taħt l-Artikolu 92(3)(ċ) u żoni b'densità tal-popolazzjoni baxxa, - tillimita t-tnaqqis fil-koperta totali (taħt iż-żewġ derogi reġjonali ta' l-Artikolu 92(3)) ta' Stat Membru għal 25 % tal-koperta preċedenti. 9. Ir-riżultati miksuba għall-Istati Membri li m'humiex direttament milquta bil-korrezzjonijiet msemmija hawn fuq huma rranġati b'mod proporzjonali sabiex is-somma tal-limiti individwali tkun ugwali għal-limitu ta' l-Artikolu 92(3)(ċ) stabbilit għall-Komunità --------------------------------------------------